Dr. Md. Nasir dilantik CEO baharu Finas – KKMM
Oleh HANISAH SELAMAT

31 Oktober 2021, 8:24 pm
PETALING JAYA – Kementerian Komunikasi dan Multimedia Malaysia (KKMM) mengumumkan pelantikan Prof Dr. Md. Nasir Ibrahim sebagai Ketua Pegawai Eksekutif (CEO) Perbadanan Kemajuan Filem Nasional Malaysia (Finas) bagi tempoh dua tahun berkuat kuasa esok sehingga 30 Oktober 2023.
Ketua Setiausaha KKMM, Datuk Seri Mohammad Mentek dalam satu kenyataan akhbar memaklumkan, pelantikan itu bagi menggantikan jawatan Ahmad Idham Ahmad Nadzri yang berakhir 15 Oktober lalu.
Katanya, Md. Nasir berpengalaman luas dalam bidang pengurusan industri kreatif serta pembangunan polisi, tadbir urus dan pendidikan seni budaya di peringkat tempatan serta antarabangsa yang sudah terbukti cemerlang.
“Pengalaman luas dan ketokohan beliau dalam bidang pengurusan industri kreatif serta pembangunan polisi, tadbir urus dan pendidikan seni budaya di peringkat tempatan dan antarabangsa telah terbukti, dengan kecemerlangan menggalas tanggungjawab termasuk sebagai Timbalan Rektor Hal Ehwal Akademik di Akademi Seni Budaya dan Warisan Kebangsaan (Aswara) dan pensyarah di Universiti Pendidikan Sultan Idris (UPSI).
“KKMM yakin kepakaran dan pengalaman luas beliau dalam bidang industri kreatif, khususnya seni budaya mampu memacu Finas sebagai badan peneraju yang menggalak, memelihara dan menyumbang kepada kemajuan industri perfileman negara.
“Saya percaya sinergi antara beliau dan Ahli-Ahli Perbadanan Finas akan memantapkan hala tuju, perancangan serta pelaksanaan yang lebih komprehensif bagi melonjakkan industri filem dan ekonomi kreatif di peringkat tempatan mahupun antarabangsa,” katanya..

Md. Nasir mempunyai kelulusan Ijazah Doktor Falsafah Pendidikan Seni dari Universiti Tasmania, Australia pada 2008 serta Pasca Kedoktoran dalam bidang sama dari Universiti Sheffield Halam, United Kingdom pada 2014.
Md. Nasir, 62, yang memiliki Ijazah Sarjana Muda Sastera dari Universiti Sains Malaysia pada 1986 merupakan bapa kepada lima anak perempuan termasuk aktres, Anzalna, Afifah dan Mia. – K! ONLINE


Pulau seram dipenuhi tulang manusia
Oleh KOSMO!

31 Oktober 2021, 8:30 pm
LONDON – Sebuah pulau terpencil di Britain mempunyai kisah silam menyeramkan bersama tulang-tulang manusia yang bersepah dan sejumlah kubur tidak bertanda, lapor akhbar Daily Star kelmarin.
Pulau di Wales  itu yang kini menjadi habitat selamat untuk haiwan liar mempunyai sejarah menyeramkan.
Terdapat berpuluh-puluh ribu orang ditanam di Pulau Bardsey itu, malah jumlah mayat yang dikebumikan begitu banyak sehinggakan tulang-tulang  mereka terjulur keluar dari kubur tidak bertanda.
Pulau Bardsey terletak sekitar 3.2 kilometer dari Semenanjung Llyn di Gwynedd, Wales Utara.Pulau itu mempunyai sejarah keagamaan yang panjang sejak ratusan tahun dahulu.
Pada kurun keenam, seorang raja dan paderi Wales dipercayai mengasaskan sebuah biara di Bardsey dan mereka akan menjadikan pulau itu lokasi kunjungan jemaah Kristian  sepanjang tahun 1200-an.
Masyarakat dahulu percaya bahawa sesiapa yang meninggal dunia di pulau itu akan terselamat daripada kutukan abadi dan  dapat terus ke syurga, demikian menurut media Wales Online.

Bardsey dipercayai sebagai tempat yang amat suci sehinggakan mayat-mayat dari luar dihantar ke pulau itu.
Bagaimanapun, pulau kecil berukuran cuma 1.8 kilometer persegi itu menjadi terlalu padat dengan cebisan tulang mayat-mayat orang yang telah dikebumikan terjulur keluar dari lubang kubur. – AGENSI


Pemuda maut bertembung dengan lori balak di LPT 2
Oleh NIK NUR IZZATUL HAZWANI NIK ADNAN

31 Oktober 2021, 8:23 pm
DUNGUN – Seorang pemuda maut selepas kereta jenis Toyota Camry dinaikinya terlibat dalam kemalangan dengan sebuah lori balak di Kilometer 357.5, Lebuh Raya Pantai Timur 2 (LPT2) berhampiran susur keluar Plaza Tol Kuala Dungun di sini hari ini.
Dalam kejadian pada pukul 9.40 pagi itu, Chow Soon Khong, 21, yang berasal dari Ampang, Selangor meninggal dunia akibat kecederaan parah di bahagian kepala dan beberapa anggota badan.
Ketua Polis Daerah Dungun, Superintendan Baharudin Abdullah berkata, kemalangan disebabkan kereta Toyota Camry dipandu Soon Khong yang dalam perjalanan menghala ke Kuantan, Pahang dikatakan cuba memotong sebuah lori membawa muatan balak di hadapannya.
“Begitupun, cubaan untuk memotong itu gagal sebaliknya kenderaan tersebut terkena belakang lori balak yang dipandu seorang lelaki berusia 24 tahun berkenaan.
“Impak rempuhan tersebut menyebabkan kereta dipandu mangsa hilang kawalan lalu terbabas sebelum melanggar pembahagi jalan,” katanya kepada Kosmo! di sini hari ini.
Baharudin berkata, mayat mangsa telah dihantar ke Unit Forensik Hospital Dungun di sini untuk dibedah siasat.

Tambah beliau, pemandu lori balak tidak mengalami sebarang kecederaan dan kes masih disiasat mengikut Seksyen 41(1) Akta Pengangkutan Jalan 1987. – K! ONLINE


Ditipu RM570, Almy Nadia buat laporan polis
Oleh HARYATI KARIM

31 Oktober 2021, 7:49 pm
PETALING JAYA- Berang ditipu scammer yang menyamar menjadi peniaga dalam Instagram, pelakon Datin Almy Nadia nekad membuat laporan polis sebentar tadi.
Dalam video yang dimuat naik suaminya, pelakon Datuk Fizz Fairuz menerusi Instagram, Almy dilihat menangis kerana menahan geram ditipu sebanyak RM570 oleh scammer yang kononnya menjual kereta sorong bayi (stroller).
“Kali ini tiba-tiba hendak beli barang dalam Instagram, ingat nak sokonglah konon. Saya jarang beli barang dalam Instagram.
“Bagi saya, banyaklah kena tipu RM570,” kata Almy yang menurut Fizz sudah biasa membeli-belah secara dalam talian.
Bagi mengelakkan lebih ramai yang menjadi mangsa scammer berkenaan, Almy nekad membuat laporan polis.
Pelakon filem Munafik itu berharap kejadian yang menimpa isterinya dijadikan pengajaran oleh orang ramai supaya lebih berhati-hati ketika membeli-belah secara dalam talian.

“Kejadian hari ini, kena tipu dengan orang jual ‘stroller’. Berhati-hati jika mahu membeli barang secara dalam talian. Jangan percaya sangat, bahaya sekarang.
“Gunakan saluran yang betul atau pastikan peniaga online berdaftar. Peniaga ini ambil duit selepas itu diam. Jika hendak minta sedekah beritahulah, jangan menipu.
“Tetapi jangan risau, laporan polis sedang dibuat. Sabar ya sayang, nanti Allah bagi yang lain okey,” tulis Fizz.
Akaun Instagram berkenaan turut menggunakan gambar pelakon dan pengacara popular Ain Edruce sebagai gambar profil untuk memperdaya dan meyakinkan orang ramai.
“Siap pakai foto Ain Edruce sebagai gambar profil akaun Instagram. Kononnya, Ain pernah beli dengan dia.
“Orang ini Indonesia katanya, sebab sudah periksa dia ada banyak akaun jual ‘stroller’. Awas semua!” tulis Fizz lagi memberi amaran kepada orang ramai.
Dalam pada itu, ramai pengikut Instagram Almy turut berkongsi pengalaman serupa, malah ada yang pernah menjadi mangsa scammer yang sama. – K! ONLINE


KWAP hargai usaha kerajaan ambil kira keperluan pesara
Oleh KOSMO!

31 Oktober 2021, 8:51 pm
PETALING JAYA –  Kumpulan Wang Persaraan (Diperbadankan) (KWAP) menghargai usaha kerajaan yang terus menyokong rakyat dan perniagaan dengan menyediakan bantuan kewangan dan bantuan fiskal bagi menjadikan  Malaysia kekal berdaya tahan dalam jangka panjang terutamanya dalam mengambil kira keperluan pesara.
Ketua Pegawai Eksekutifnya, Nik Amlizan Mohamed berkata, dana persaraan semestinya mengalu-alukan usaha kerajaan untuk mengutamakan rakyat.
“Kami sungguh terharu dengan Bajet 2022, sebagai sebuah negara, kita mesti bangkit melawan arus dan menyokong Keluarga Malaysia.
“Adalah jelas disebabkan kesan pandemik, kita perlu melaksanakan penyelesaian yang bermakna bagi menyokong pemulihan ekonomi,” katanya dalam satu kenyataan.
Mengulas lanjut, beliau berkata, sebagai pelabur utama dalam korporat Malaysia, KWAP mendapat inspirasi daripada fakta bahawa kriteria alam sekitar, sosial dan tadbir urus korporat (ESG) menjadi tumpuan utama untuk memastikan syarikat melangkah bagi mencapai amalan terbaik dalam bidang ini.
“Bagi tujuan ini, dalam bidang ESG dan menggalakkan keterangkuman, sememangnya patut dipuji bahawa semua syarikat yang tersenarai di Bursa Malaysia dikehendaki melantik sekurang-kurangnya seorang wanita dalam lembaga pengarah mereka,” tambahnya.


Dua maut RS 150 bertembung Perodua Myvi
Oleh MASTURAH SURADI

31 Oktober 2021, 5:53 pm
KOTA TINGGI – Dua rakan sekerja maut selepas motosikal Honda RS 150 dinaiki mereka bertembung dengan kereta Perodua Myvi dalam kejadian di Kilometer 49 Jalan Sungai Rengit-Kota Tinggi di sini hari ini.
Dalam kejadian pada pukul 10.30 pagi itu, mangsa masing-masing seorang lelaki dan wanita berusia 20 tahun meninggal dunia di tempat kejadian.
Ketua Polis Daerah Kota Tinggi, Superintendan Hussin Zamora berkata, siasatan awal mendapati, kejadian dipercayai berlaku semasa pemandu Perodua Myvi dari arah Semenchu menghala ke Kota Tinggi.
“Apabila sampai di tempat kejadian, datang sebuah motosikal dari arah bertentangan memasuk laluan kereta terbabit lalu berlaku perlanggaran.
“Akibat pertembungan itu menyebabkan penunggang dan pembonceng motosikal meninggal dunia di lokasi nahas,”katanya dalam satu kenyataan di sini hari ini. -K! ONLINE


Tukar agama, Majlis Ulama Indonesia mohon Sukmawati tidak hina Islam
Oleh KOSMO!

31 Oktober 2021, 6:30 pm
JAKARTA – Majlis Ulama Indonesia (MUI) meminta anak perempuan Presiden pertama Indonesia, Diah Sukmawati Soekarnoputri untuk tidak menghina atau mencerca agama Islam, lapor laman berita Suara.com.
Sukmawati yang menjalani upacara menukar agama daripada Islam kepada Hindu pada Rabu lalu mendapat perhatian umum.
MUI melarang Sukmawati daripada menghina atau merendahkan kepercayaan lamanya selepas memeluk agama Hindu.
Ketua MUI, Anwar Abbas menggesa Sukmawati untuk lebih fokus dalam menjalani kehidupan hariannya sebagai penganut agama Hindu.
“Memandangkan Puan Sukmawati sudah memeluk agama Hindu, maka jadilah penganut Hindu yang baik,” kata Anwar.
Anwar menyarankan agar wanita berusia 70 tahun itu supaya lebih fokus dengan agama baharunya dan boleh menghormati berbilang agama.

“Puan sekarang sudah tidak lagi beragama Islam jadi puan teruskanlah fokus dengan agama baharu. Kami sebagai umat Islam akan menghormatinya,” kata Anwar. – AGENSI


Entiti putih dalam masjid hanya gurauan
Oleh MOHD AZLI ADLAN

31 Oktober 2021, 6:04 pm
KUALA TERENGGANU – Pengurusan Masjid Banggol Peradong di sini menafikan kewujudan entiti berwarna putih di ruang solat kononnya telah dikesan televisyen litar tertutup (CCTV) masjid itu baru-baru ini.
Pengerusi Jawatankuasa Pembangunan dan Keselamatan Kampung (JPKK) Banggol Peradong, Zulkifli Mamat berkata, klip video berdurasi 33 saat yang tersebar di media sosial tersebut sebenarnya dihasilkan untuk tujuan gurauan kepada jawatankuasa ditugaskan memantau CCTV berkenaan.
“Kami baru sahaja memasang CCTV dan jawatankuasa yang dilantik untuk memastikan kelancarannya memaklumkan klip video itu sebenarnya telah direka hanya sebagai gurauan.
“Begitupun ia tiba-tiba menjadi serius apabila disebarkan pihak tidak diketahui hingga menjadi viral (tular) di media sosial,” katanya di sini hari ini.
Zulkifli berkata, pengurusan masjid risau penyebaran klip video tidak benar itu akan menimbulkan salah faham dan ketakutan dalam kalangan orang ramai khususnya ahli kariah masjid berkenaan.
Sehubungan itu, beliau memohon agar penyebaran klip video tersebut dihentikan dengan segera.

“Saya bagi pihak pengurusan masjid mohon maaf dan orang ramai tidak perlu takut untuk hadir bagi mengimarahkan masjid ini,” katanya.
Sebelum ini, penyebaran klip video terbabit sejak beberapa hari lalu telah mencetuskan pelbagai reaksi dalam kalangan netizen. – K! ONLINE


Kes sembuh lepasi kes baharu
Oleh SITI A'ISYAH SUKAIMI

31 Oktober 2021, 7:35 pm
PUTRAJAYA – Angka sembuh masih melepasi kes baharu dengan 6,127 kes dilaporkan, menjadikan jumlah kes sembuh daripada Covid-19 sebanyak 2,374,761 kes.
Ketua Pengarah Kesihatan, Tan Sri Dr. Noor Hisham Abdullah berkata, kes harian pula mencatatkan 4,979 kes termasuk 23 kes import, dengan jumlah keseluruhan kes positif Covid-19 sebanyak 2,471,642 kes.
“Daripada kes harian yang dilaporkan, 85 kes (1.7 peratus) adalah kategori tiga, empat dan lima serta 4,894 kes (98.3 peratus) kategori satu dan dua.
“Terdapat 562 kes sedang dirawat di Unit Rawatan Rapi dan 326 kes memerlukan bantuan pernafasan,” katanya dalam satu kenyataan akhbar di sini hari ini.
Tambah beliau, sebanyak enam kluster baharu dikenal pasti melibatkan satu kluster pendidikan lain, dua kluster pendidikan tinggi, dua kluster komuniti dan satu kluster tempat kerja dilaporkan di Pulau Pinang, Negeri Sembilan, Pahang, Selangor, Kelantan dan Johor. -K!ONLINE


Tourism Malaysia tawar e-baucar ke taman tema
Oleh SITI A'ISYAH SUKAIMI

31 Oktober 2021, 7:27 pm
PUTRAJAYA – Kementerian Pelancongan, Seni dan Budaya (MOTAC) melalui Tourism Malaysia memperuntukkan RM400,000 e-baucar tunai untuk ditebus menerusi kempen ‘Rediscover Fun A-Theme Park Family Affair’ berlangsung bermula semalam sehingga 10 Disember ini.
Menterinya, Datuk Seri Nancy Shukri berkata, ia dianjurkan dengan kerjasama Persatuan Taman Tema dan Pusat Hiburan Keluarga Malaysia (MATFA) dan pengunjung juga boleh menikmati diskaun tiket masuk sehingga 50 peratus di lebih 25 taman tema dan pusat hiburan keluarga.
Menurutnya, program kerjasama ini adalah selari dengan Pelan Pemulihan Pelancongan bertujuan menyemarakkan kembali industri pelancongan domestik yang terkesan dengan pandemik Covid-19.
“Dianggarkan sekurang-kurangnya 40,000 rakyat Malaysia bakal menerima manfaat daripada pelaksanaan kempen ini.
“Pada masa sama, MATFA turut optimistik untuk meraih 50 peratus peningkatan kunjungan orang ramai ke taman tema sepanjang kempen berlangsung,” katanya dalam satu kenyataan akhbar di sini hari ini. -K!ONLINE


Polis tahan suspek kes rogol, bunuh adik ipar
Oleh ROHANA MOHD. NAWI

31 Oktober 2021, 7:40 pm
KOTA BHARU – Polis menahan seorang pemotong kelapa sawit selepas disyaki tergamak merogol dan membunuh adik iparnya yang berusia 17 tahun di Kampung Bunut Susu, Pasir Mas dekat sini kelmarin.
Lelaki yang berusia 30 tahun itu ditahan oleh sepasukan anggota polis di pos keselamatan Sekolah Kebangsaan Bakong, Pasir Mas kira-kira pukul 4 petang semalam.
Ketua Polis Kelantan, Datuk Shafien Mamat berkata, polis yang menerima maklumat mengenai kejadian itu kira-kira pukul 6.30 petang kelmarin sebelum bergegas ke lokasi kejadian untuk menjalankan siasatan.
Menurut, hasil bedah siasat terhadap mangsa di Hospital Raja Perempuan Zainab II di sini pada pukul 8.45 pagi semalam, mengesahkan bahawa mangsa meninggal dunia akibat lemas udara.
“Selain itu, hasil pemeriksaan pada bahagian badan mangsa mendapati ada kesan luka pada muka, tengkok dan koyakan baharu pada kemaluan mangsa.
“Selain itu, terdapat kesan calar pada bahagian bahu kiri bahagian belakang dipercayai berpunca daripada cakaran kuku,” katanya dalam satu kenyataan di sini hari ini.

Menurut Shafien berkata, suspek kini ditahan reman selama tujuh hari bermula hari ini sehingga 6 November depan untuk siasatan lanjut.
Tambahnya, kes disiasat mengikut Seksyen 302 Kanun Keseksaan kerana membunuh. -K! ONLINE


Bakar rumah bekas isteri mahu berkahwin lain
Oleh KOSMO!

31 Oktober 2021, 5:22 pm
KAHERAH – Seorang lelaki di Mesir yang cemburu dan mahu membalas dendam kerana bekas isterinya mahu berkahwin dengan lelaki lain, bertindak membakar kediaman wanita itu sehari sebelum majlis perkahwinan mangsa, lapor akhbar Gulf News semalam.
Suspek yang berjaya ditahan polis mengaku melakukan perbuatan tersebut. Katanya, selain cemburu, dia bertindak demikian untuk membalas dendam kerana mangsa meninggalkannya lima tahun lalu.
Bekas isteri suspek yang juga merupakan sepupunya, meminta cerai melalui anak perempuan mereka selepas berlaku pertikaian dalam kedua-dua keluarga lima tahun lalu.
Bagaimanapun, pada hari kejadian, pertengkaran sekali lagi berlaku dalam kalangan ahli keluarga suspek dan bekas isterinya di kampung Abu Tesht, utara negeri Qena, menyebabkan empat orang cedera.
Suspek kemudian pergi ke apartmen baharu bekas isterinya itu dan membakar kediaman tersebut.
Namun, kebakaran itu berjaya dipadamkan oleh pasukan bomba dan suspek kemudiannya ditahan. – AGENSI


Wanita ada masalah penglihatan cemas terperangkap dalam banjir
Oleh NUR ANATI JUHARI

31 Oktober 2021, 5:25 pm
ALOR SETAR – Seorang wanita warga emas yang mengalami masalah penglihatan hanya mampu berdoa apabila terperangkap di tingkat atas rumahnya dalam kejadian banjir kilat sedalam dua meter di Kampung Kotan, Pokok Sena dekat sini pada semalam.
Dalam kejadian kira-kira pukul 4.30 petang itu, Halijah Taib, 76, sempat naik ke tingkat atas selepas mendengar bunyi arus deras air masuk ke dalam rumahnya.
Menurut Halijah, ketika kejadian dia tinggal berseorangan di rumah kerana anak dan cucunya keluar ke bandar untuk membeli barang.
“Saya mula rasa tidak sedap hati apabila hujan terlalu lebat dalam tempoh masa agak lama pada petang itu,” katanya ketika ditemui di rumahnya di sini hari ini.
Katanya, dia terus bergegas naik ke tingkat atas sebaik sahaja mendengar bunyi air masuk ke dalam rumah.
“Saya duduk di tingkat atas selama kira-kira sejam. Anak ada hubungi dan meminta saya tunggu di situ sehingga anggota bomba datang menyelamatkan saya,” ujarnya.

Tambahnya, dia hanya mampu berdoa dan bersyukur apabila anggota bomba tiba dan membawanya ke tempat selamat. – K! ONLINE


Muka berubah jadi nenek ketika mengandung
Oleh KOSMO!

31 Oktober 2021, 5:56 pm
PETALING JAYA – Setiap wanita yang mengandung pasti akan mengalami alahan, ada alahan yang teruk dan juga alasan biasa sebagai ibu mengandung.
Kebiasaanya, alahan yang diketahui umum adalah seperti muntah atau mual (morning sickness), tidak boleh bau badan suami sendiri, tidak suka bau wangian dan sebagainya.
Namun berbeza pula alahan yang dialami oleh seorang wanita dikenali sebagai Cik Nur Ain apabila wajahnya berubah menjadi kedutan teruk seperti seorang wanita berusia.
Menerusi perkongsian di laman Facebook, Nur Ain berkata, kejadian tersebut berlaku ketika dia mengandung anak keduanya sebelum ini.
“Pembawakan ‘baby’ adalah betul kawan-kawan. Gambar yang muka macam nenek muka masa mengandung semasa 9 sembilan bulan semasa dalam perjalanan untuk pergi bersalin.
“Doakan saya kuat,sebenarnya sejak mengandung malu sangat orang ajak bergambar lapan tahun jarak nak dapat anak nombor dua, tapi sekali mengandung muka berubah.

“Tapi tak semua orang dapat pengalaman macam ni, paling seronok kat mana-mana rasa orang ‘care’ sangat pasal aku sebab kesian,” katanya di laman Facebook.
Menurut Nur Ain, dia juga tidak terlepas dengan ‘mulut jahat’ yang mendakwa muka dia kena sumpahan la, muka excident la, ada yang sampai tak nak mengandung takut jadi macam ni.
Bagaimanapun katanya, hanya satu yang dia harapkan iaitu semoga kulit muka kembali seperti biasa.
“Terima kasih suami, Zakie Ramly tak jemu puji isteri dia cantik, sikit pun tak pernah nak cakap apa-apa yang bukan-bukan. Selalu bagi semangat kalau diri ini rasa ‘down’.
Susulan perkongsian Nur Ain itu, rata-rata pengguna laman sosial bersimpati dengan kejadian yang menimpanya dan mereka mendoakan agar wanita itu cepat sembuh dan kulit mukanya dapat kembali ke bentuk asal.
“Dugaan masing-masing waktu mengandung, semua ibu tak sama, macam saya masa mengandung ok, takde muntah2.
“Cuma air ketuban banyak, perut meloyot ke bawah. Lepas bersalin kena ‘hyper pigmentation’. Bertabahlah kita ibu-ibu semua,”tulis Siti Kamsiah Mohd Ali di ruangan komen.
Turut meninggalkan komen adalah seorang lagi pengguna dikenali sebagai Rafidah Rahmat.
“Semoga baik-baik sahaja sis. Semoga Allah bagi ganjaran atas segala kesabaran dan pengorbanan sis,” katanya.-K! ONLINE


4.8 juta individu bujang dapat BKM 2022 – MOF
Oleh MOHD. HUSNI MOHD. NOOR

31 Oktober 2021, 7:38 pm
PUTRAJAYA – Seramai 4.8 juta individu bujang mendapat manfaat daripada Bantuan Keluarga Malaysia (BKM) yang diumumkan melalui pembentangan Bajet 2022 pada Jumaat lalu.
Kementerian Kewangan (MOF) menerusi kenyataan akhbar hari ini berkata, jumlah penerima bujang itu membabitkan seramai satu juta penerima warga emas bujang dan 3.8 juta penerima bujang.
Menurutnya, secara keseluruhan, seramai 9.6 juta penerima layak menerima BKM membabitkan peruntukan kewangan berjumlah RM8.2 bilion.
“BKM 2022 akan memanfaatkan lebih 9.6 juta penerima dengan peruntukan RM8.2 bilion iaitu peningkatan berbanding 8.6 juta penerima dengan peruntukan RM7 bilion di bawah Bantuan Prihatin Rakyat (BPR) pada tahun 2021.
“BKM 2022 telah ditambah baik supaya kumpulan yang benar-benar terkesan, diberi lebih tumpuan,” katanya. -K! ONLINE


Ibu mertua saya terbaik di dunia – Fasha Sandha
Oleh MOHAMMAD SHAHEMY AZMI

31 Oktober 2021, 5:08 pm
PETALING JAYA – Tiada kata yang dapat diungkapkan oleh pelakon Fasha Sandha apabila dianugerahkan seorang ibu mertua yang sangat baik dan penyayang.
Menerusi satu hantaran yang dimuat naik dalam Instagram miliknya, Fasha atau nama lengkapnya Nur Fasha Sandha Hassan, 37, berkongsi luahan rasa dan kata-kata manis untuk ibu mertuanya, Rokkiah Md. Noor sempena sambutan ulang tahun kelahirannya semalam.
“Ibu mertua terbaik di dunia adalah ibu mertua saya. Ibu yang sangat berhati mulia, selalu mengungkapkan kata-kata manis dan mendoakan yang baik-baik untuk anak-anak dan menantu.
“Siapa yang mengenali ibu mertua saya pasti tahu, jiwa kasih sayangnya itu tidak dapat nak digambarkan dengan kata-kata,” ujar Fasha.
Dalam hantaran tersebut, pelakon filem Anak Mami Kembali itu turut menzahirkan ucapan terima kasih buat ibu mertuanya kerana menjadi ibu yang baik bukan sahaja kepadanya, bahkan juga kepada menantu-menantu lain tanpa mengira kasih.
“Kami selalu bersyukur ada ibu mertua yang baik. Semoga dipanjangkan umur, dimurahkan rezeki, bahagia dan diberikan kesihatan yang baik. Saya sayang ibu. Kami semua sayang ibu,” ungkapnya.

Sekadar info, Fasha mendirikan rumah tangga buat kali kedua bersama pelakon Aidil Aziz pada 28 Mac 2019.
Hasil perkongsian hidup mereka dikurniakan cahaya mata perempuan, Aisha, setahun dua bulan.
Sebelum ini, Fasha pernah berkahwin dengan Rizal Ashram dan dikurniakan dua orang cahaya mata iaitu Putra Rayfal Ramli dan Putri Raysha Jemima. – K! ONLINE


Ahmad Fadhli dipilih Ketua Pemuda Pas
Oleh ZAKKINA WATI AHMAD TARMIZI

31 Oktober 2021, 4:26 pm
PORT DICKSON – Ahli Parlimen Pasir Mas, Ahmad Fadhli Shaari, 41, dipilih sebagai Ketua Pemuda Pas yang baharu bagi penggal 2021 hingga 2023.
Beliau memperoleh sebanyak 508 undi daripada 636 undi yang diterima pada Pemilihan Dewan Pemuda Pas Malaysia (DPPM) yang berlangsung semalam sempena Muktamar Dewan Pemuda Pas Malaysia Kali Ke-62 di sini.
Ahmad Fadhli menewaskan Ahli Dewan Undangan Negeri (ADUN) Kubu Gajah, Perak, Khalil Yahaya yang hanya memperoleh 108 undi.
Pertandingan memilih Ketua Pemuda Pas berlangsung satu lawan satu apabila Khairil Nizam Khirudin, tidak mempertahankan jawatan itu selepas sepenggal menerajui sayap kanan Pas berkenaan.
Perwakilan turut memilih Setiausaha Politik Menteri Besar Kedah, Afnan Hamimi Taib Azamuddin sebagai Timbalan Ketua Pemuda Pas sementara Hanapi Zulkafli dipilih sebagai Naib Ketua Pemuda Pas.
Seramai 709 orang perwakilan di seluruh negara termasuk seramai 90 perwakilan yang berada di lokasi muktamar turut memilih seramai 12 orang Exco DPPM bagi penggal tersebut.

“Saya ucapkan terima kasih kepada semua perwakilan di sini dan di seluruh negara, terima kasih kerana memberi kepercayaan kepada kami barisan DPPM bagi sesi 2021-2023 ini untuk menerajui sayap Pemuda Pas khususnya bagi menghadapi Pilihan Raya Umum Ke-15 (PRU-15).
“Pemilihan parti ini juga membuktikan ia boleh dilaksanakan dalam berdepan dengan pilihan raya umum. Ia juga sekali gus membuktikan bahawa Pas sebuah parti yang matang,” katanya dalam sidang akhbar di sini.
Sementara itu, Ahmad Fadhli berkata, DPPM baharu ini juga akan melaksanakan idea yang dikemukakan oleh kepemimpinan Pas pusat iaitu untuk memperkukuh dan mempertahankan Muafakat Nasional (MN) serta Perikatan Nasional (PN).
“Mengambil idea ini, kami akan turun ke akar umbi bagi menunjukkan bahawa PN dan MN merupakan pilihan yang terbaik untuk menghadapi PRU-15,” katanya.
Dalam pada itu, beliau berkata, bagi menghadapi PRU-15 kehadiran pengundi baharu akan menjadi cabaran besar yang perlu dihadapi termasuk oleh DPPM.
“Kami akan menggerakkan semua jentera yang ada untuk memastikan bahawa pengundi 18 tahun ini akan bersama Pas pada PRU-15,” katanya sambil memberitahu Muktamar DPPM Kali Ke-62 turut telah meluluskan usul supaya 50 peratus calon PRU-15 terdiri daripada golongan muda.-K! ONLINE


Kampung Laut berpotensi terima pengiktirafan UNESCO
Oleh ROSLIZA MOHAMED

31 Oktober 2021, 4:32 pm
TUMPAT – Laman Warisan Kampung Laut dan Masjid Kampung Laut di sini berpotensi untuk diangkat sebagai Tapak Warisan Dunia di bawah Pertubuhan Pendidikan, Sains dan Kebudayaan Pertubuhan Bangsa-Bangsa Bersatu (UNESCO).
Menteri Pelancongan, Seni dan Budaya, Datuk Seri Nancy Shukri berkata, beliau melihat Masjid Kampung Laut berusia lebih 300 ratus tahun dan menjadi tarikan pelancong itu mampu dijadikan Tapak Warisan Kebangsaan manakala Laman Warisan sebagai Objek Warisan.
Menurutnya, sehubungan dengan itu, kerajaan menyokong penuh perancangan pencalonan kedua-dua lokasi berkenaan untuk mendapat pengiktirafan daripada UNESCO.
“Potensi kedua-dua lokasi itu amat besar untuk mendapat pengiktirafan tersebut kerana ia memenuhi kriteria pencalonan iaitu lokasi tradisi budaya yang unik dan contoh seni bina luar biasa.
“Kelantan kaya dengan budaya dan warisan yang unik. Jadi, ia perlu dipelihara dan diketengahkan ke persada antarabangsa,” katanya.
Beliau berkata demikian semasa menyampaikan ucapan pada Majlis Penyerahan Laman Warisan Serunding Kampung Laut daripada Majlis Pembangunan Wilayah Ekonomi Pantai Timur (ECERDC) kepada Kementerian Pelancongan, Seni dan Budaya (MOTAC) di Kampung Laut di sini hari ini.

Hadir sama, Menteri di Jabatan Perdana Menteri (Ekonomi) Datuk Seri Mustapa Mohamed, Menteri Besar Kelantan, Datuk Ahmad Yakob dan Ketua Pegawai Eksekutif ECERDC, Baidzrawi Che Mat.
Laman Warisan Serunding Kampung Laut merupakan Pakej 1 Projek Pembangunan Semula Kampung Laut sebagai Kampung Pelancongan Warisan.
Mengulas lanjut, Nancy berkata, Masjid Kampung Laut yang sebelum ini berada Nilam Puri, Kota Bharu dipindahkan semula ke tempat asalnya di sini pada tahun lalu akan diberi keutamaan sebagai eleman produk pelancongan untuk mempromosikan negara selaras dengan Dasar Kebudayaan Negara 2021 yang dilancarkan pada 26 Oktober lalu.
Tambahnya, selain itu, Laman Laman Warisan Serunding Kampung Laut menyediakan ruang niaga untuk sembilan usahawan anak tempatan kampung tersebut yang menjual makanan istimewa tempatan seperti serunding, dodol dan kuih gelembung buaya.
“Kawasan ini akan siap sepenuhnya pada tahun depan dan ia akan menjadi sebuah pusat pelancongan warisan ikonik dan destinasi yang mesti dilawati di Kelantan,” katanya.- K! ONLINE


Kedah antara 6 negeri diramal hujan lebat, ribut petir petang ini
Oleh AHMAD SHAHERMAN SHAMSURI

31 Oktober 2021, 4:14 pm
PETALING JAYA – Hujan lebat berserta ribut petir diramal membadai beberapa kawasan di enam buah negeri petang ini.
Menerusi perkongsian di laman Facebook Jabatan Meteorologi Malaysia (MetMalaysia), antara negeri yang terlibat adalah Kedah, Pahang, Johor, Sarawak, Sabah dan Wilayah Persekutuan Labuan.
Bagi negeri Kedah, amaran cuaca ini dijangka melanda kawasan Kuala Muda Sik dan Baling, manakala bagi negeri Pahang ia melibatkan daerah Lipis, Raub, Bentong, Maran, Kuantan, Pekan dan Pahang.
Untuk negeri Johor pula, antara kawasan dijangka terlibat adalah Segamat, Mersing, Batu Pahat, Kluang, Pontian, Kulai, Kota Tinggi dan Johor Bahru.
Beralih ke negeri Sarawak pula, amaran cuaca ini telah dikeluarkan untuk kawasan di Serian, Samarahan, Bentong, Sarikei, Sri Aman, Sibu, Kapit, Song, Bintulu, Miri, Subis, Marudi dan Limbang.
Sementara itu, untuk negeri Sabah pula ia melibatkan kawasan Pedalaman, Beaufort, Kuala Penyu, Keningau, Tambunan, Pantai Barat Tawau, Kunak, Lahad Datu, Sandakan dan Kudat.

Turut akan mengalami situasi cuaca sama adalah seluruh kawasan di Wilayah Persekutuan Labuan.
Dalam pada itu, Kosmo! Online pagi tadi melaporkan mangsa banjir di negeri Kedah terus meningkat apabila seramai 446 mangsa daripada 139 keluarga kini ditempatkan di 10 Pusat Pemindahan Sementara (PPS) di Baling, Pokok Sena dan Pendang.
Ketua Bahagian Sekretariat Jawatankuasa Pengurusan Bencana Angkatan Pertahanan Awam (APM) Kedah, Mejar (PA) Mohd. Muaz Mohd. Yusof berkata, sebanyak tujuh PPS dibuka di Baling, dua di Pokok Sena dan satu di Pendang sejak 24 Oktober lalu sehingga pukul 8 pagi.-K! ONLINE


RM21 juta untuk wujudkan tujuh PSSS tahun depan
Oleh SUBKHI SUDARJI

31 Oktober 2021, 4:09 pm
PUCHONG – Kerajaan memperuntukan RM21 juta bagi pembinaan tujuh Pusat Sokongan Sosial Setempat (PSSS) bergerak yang akan memberikan manfaat khususnya kepada golongan wanita, kanak-kanak, keluarga, warga emas dan orang kelainan upaya (OKU).
Menteri Pembangunan Wanita, Keluarga dan Masyarakat (KPWKM), Datuk Seri Rina Mohd. Harun, tujuh lokasi PSSS bergerak yang bakal diadakan tahun depan adalah di Zon Utara, Selatan, Tengah, Timur, Sarawak, Sabah dan Putrajaya.
Menurutnya, ketujuh-tujuh PSSS itu akan memberikan perkhidmatan sosial yang holistik dan menekankan kepada pendekatan yang seiring dengan konsep Keluarga Malaysia yang ditekankan Perdana Menteri, Datuk Seri Ismail Sabri Yaakob.
“Kita cadangkan tiga secara premis di Kelantan, Selangor dan juga Johor dan tujuh secara bergerak. Dalam Bajet 2022 baru-baru ini ada penambahan RM4.5 juta yang akan kita gunakan untuk menambahbaik pusat sokongan dan kita akan tambah tiga lagi untuk tahun harapan.
“Ini adalah inisiatif pihak kementerian melalui Yayasan Kebajikan Negara dalam menyediakan perkhidmatan dari segi psikososial dan menjadi satu pusat di mana rakyat boleh datang PSSS ini,” katanya.
Beliau berkata demikian pada sidang media selepas melancarkan Pusat Sokongan Sosial Setempat (PSSS) bergerak di Pusat Penjaja Taman Putra Perdana hari ini.

Tiga premis PSSS dan empat PSSS bergerak itu telah memulakan perkhidmatannya bulan lalu termasuk satu pejabat satelit di ibu negara dengan diperkuatkan kehadiran 111 anggota Skuad Sukarelawan Kaunselor Berdaftar di bawah KPWKM.
Selain memberikan perkhidmatan psikososial, PSSS ini juga akan menawarkan akses kepada informasi dan perkhidmatan mengenai kaunseling dan intervensi, menggerakkan usaha keseluruhan kerajaan dan masyarakat dalam membendung masalah sosial serta menawarkan bantuan kepada pihak yang memerlukan.
PSSS ini juga akan menjadi tempat rujukan setempat untuk masyarakat mengemukakan sebarang aduan.
Rina berkata, sehingga kini sejumlah 30 aduan telah diterima PSSS sepanjang sebulan beroperasi.
“Tidak sampai sebulan, kita telah terima kurang daripada 30 kes, di mana banyak isu berkaitan faktor emosi dan tekanan akibat ekonomi dan bagi kita di kementerian, permasalah ini akan diselesaikan secara holistik,” katanya.
Tambahnya lagi, PSSS ini akan dikembangankan peranan ke seluruh negara pada tahun hadapan dan pada masa ini ia akan memfokuskan kepada pelaksanaannya di Lembah Klang terlebih dahulu. – K! ONLINE


Takungan Empangan Muda melimpah sejak Khamis lalu
Oleh NORLIDA AKMAR IDROS

31 Oktober 2021, 4:20 pm
ALOR SETAR – Takungan air di Empangan Muda di Sik dekat di sini didapati telah melebihi paras biasa iaitu pada kadar 104.2 peratus berikutan turunan hujan yang tinggi sejak kebelakangan ini.
Pengerusi Lembaga Kemajuan Pertanian Muda (MADA), Ahmad Tarmizi Sulaiman berkata, keadaan itu mengakibatkan berlakunya limpahan air dari empangan tersebut ke Sungai Muda.
“Limpahan air dari Empangan Muda ini yang berjumlah 973 kaki padu sesaat itu dialirkan ke Sungai Muda dan ia tidak masuk ke kawasan sawah.
“Kita juga telah memaklumkan pihak berkaitan termasuk Jabatan Pengairan dan Saliran (JPS), Pejabat Daerah Sik dan Kuala Muda setiap kali berlaku pelepasan atau limpahan air dari empangan tersebut,” katanya ketika melawat Kilang Beras Seri Merbok Sdn. Bhd. di sini hari ini.
Selain itu, katanya, dua lagi empangan yang diuruskan MADA iaitu Empangan Pedu dan Ahning dalam daerah Padang Terap masing-masing berada pada paras 91.68 peratus dan 95.71 peratus.
“Buat masa ini, kita telah menutup semua saliran empangan tersebut untuk mengelakkan sungai melimpah seterusnya menyebabkan banjir.

“Keadaan masih dalam keadaan terkawal dan kita akan terus memantau paras air dari semasa ke semasa,” ujarnya. – K! ONLINE


Pemandu Bezza pandu lawan arus ‘diburu’
Oleh KHAIRUL MOHD. ALI

31 Oktober 2021, 4:46 pm
JOHOR BAHRU – Polis sedang mengesan pemandu kenderaan jenis Perodua Bezza berwarna coklat yang dirakam memandu melawan arus di Lebuh Raya Senai-Desaru, baru-baru ini.
Ketua Polis Daerah Seri Alam, Superintendan Mohd. Sohaimi Ishak berkata, pemandu tersebut telah dipanggil untuk memberi keterangan berhubung kejadian tersebut.
Katanya, siasatan dijalankan mengikut Seksyen 42(1) Akta Pengangkutan Jalan 1987 kerana memandu melulu dan berbahaya.
“Sekiranya pemandu tersebut disabitkan bersalah, dia boleh dikenakan hukuman penjara tidak lebih lima tahun atau denda tidak kurang RM5,000 dan tidak lebih RM15,000.
“Sehubungan itu, polis menasihatkan orang ramai agar sentiasa mematuhi undang-undang jalan raya demi keselamatan diri dan pengguna lain,” katanya dalam satu kenyataan, di sini hari ini.-K! ONLINE


Pemandu e-hailing didakwa ugut peminjam, bantu ah long
Oleh MUHAMMAD ZIKRI

31 Oktober 2021, 4:38 pm
PONTIAN – Dua pemandu e-hailing mengaku bersalah di Mahkamah Majistret di sini hari ini atas pertuduhan mengugut seorang peminjam dan membantu kegiatan syarikat wang pinjaman tidak berlesen atau ah long pada September dan 25 Oktober lalu.
Tertuduh, Mohd. Fakhrul Faiz Mohd. Nor, 32, dan rakannya, Ridzwan Idham Abdullah, 26, membuat pengakuan itu selepas pertuduhan dibacakan jurubahasa di hadapan Majistret Nur Azzuin Abdul Moati.
Mengikut pertuduhan pertama, kedua-dua tertuduh secara bersama didakwa menyimpan cat merah dan nota ugutan terhadap seorang peminjam sebuah syarikat pinjaman wang tidak berlesen.
Perbuatan itu didakwa dilakukan di sebuah rumah di Taman Bayu Puteri, Johor Bahru pada 25 Oktober lalu.
Sementara itu pertuduhan kedua, Mohd. Fakhrul Faiz didakwa menjalankan aktiviti membantu pemberi pinjaman wang tanpa lesen yang sah dengan membuat kutipan dan memberi akaun bank miliknya bagi urusan pembayaran pinjaman wang tidak berlesen seorang peminjam pada September lalu.
Kedua-dua pertuduhan dilakukan mengikut Seksyen 29AA Akta Pemberi Pinjam Wang 1951 yang boleh dihukum mengikut akta sama.

Jika sabit kesalahan, tertuduh boleh dihukum penjara tidak lebih dua tahun atau denda tidak lebih RM20,000 atau kedua-duanya.
Pendakwaan dikendalikan Pegawai Pendakwa Patricia Shyedlyn Jari, manakala kedua-dua tertuduh diwakili peguam Yayasan Bantuan Guaman Kebangsaan, Nur Shuhadah Mahzan.
Terdahulu, pendakwaan menawarkan jaminan sebanyak RM10,000 kepada setiap tertuduh bagi setiap pertuduhan namun peguam memohon agar jaminan dikurangkan memandangkan kedua-dua tertuduh mempunyai pendapatan yang rendah.
Mahkamah membenarkan ikat jamin RM6,000 dengan dua orang penjamin ke atas Mohd. Fakhrul Faiz manakala rakannya sebanyak RM 3,000 dengan seorang penjamin.
Kes akan disebut semula di Mahkamah Majistret Kulai pada 25 November depan untuk keputusan.-K! ONLINE


PPK selesai edar benih padi sah awal bulan depan
Oleh NORLIDA AKMAR IDROS

31 Oktober 2021, 5:01 pm
ALOR SETAR – Lembaga Kemajuan Pertanian Muda (MADA) menjangkakan proses pengedaran benih padi sah (BPS) kepada pesawah oleh Pertubuhan Peladang Kawasan (PPK) akan selesai sepenuhnya pada awal bulan depan.
Pengerusinya, Ahmad Tarmizi Sulaiman berkata, sebanyak 130,338 beg BPS telah dipesan melalui PPK MADA sehingga 27 Oktober lalu.
Katanya, PPK MADA setakat ini telah menerima sebanyak 118,813 atau 91 peratus beg BPS daripada jumlah keseluruhan pesanan tersebut.
“Aktiviti pengedaran benih padi itu sedang rancak dilaksanakan di peringkat lapangan oleh PPK MADA dengan sejumlah 102,644 beg telah diedarkan kepada pesawah.
“Kita jangka pengedaran benih padi ini akan dapat diselesaikan sebelum proses penanaman pagi bagi fasa tiga berakhir pada 4 November ini,” katanya pada sidang akhbar selepas melawat Kilang Beras Seri Merbok Sdn. Bhd. di sini hari ini.
Mengulas lanjut, beliau memberitahu, jumlah pesanan BPS menerusi PPK MADA adalah merangkumi hampir 20 peratus daripada keseluruhan keperluan BPS di kawasan Muda.

“Keperluan BPS bagi kawasan Muda seluas 96,558 hektar adalah sebanyak 13,518 tan metrik atau 675,906 beg BPS untuk penanaman musim 2/2021.
“Dianggarkan sebanyak 80 peratus lagi keperluan BPS itu diperoleh pesawah daripada pasaran terbuka seperti ejen dan kedai-kedai swasta,” ujarnya. – K! ONLINE


10,000 polis bertugas PRN Melaka, Sarawak diberi dos vaksin penggalak
Oleh ROHANA MOHD. NAWI

31 Oktober 2021, 4:56 pm
KOTA BHARU – Lebih 10,000 pegawai dan anggota Polis Diraja Malaysia (PDRM) yang terlibat dengan Pilihan Raya Negeri (PRN) di Melaka dan Sarawak akan diberi keutamaan untuk menerima dos penggalak vaksin Covid-19.
Timbalan Ketua Polis Negara, Datuk Seri Mazlan Lazim berkata, PDRM sudah membuat permohonan kepada Kementerian Kesihatan (KKM) agar semua pegawai dan anggota polis yang terlibat dalam dua PRN itu menerima dos vaksin penggalak bermula 26 Oktober lalu.
“Setakat ini, seramai 3,600 anggota akan ditugaskan di PRN Melaka manakala lebih 7,000 anggota akan ditugaskan mengawal kelancaran PRN di Sarawak yang dijangka tidak lama lagi.
“Kita masih menunggu kelulusan daripada KKM untuk suntikan dos penggalak. Selain itu, kita akan memastikan kesemua 127,000 warga PDRM menerima suntikan itu bagi mengelak berlakunya penularan jangkitan Covid-19,” katanya.
Beliau berkata demikian pada sidang akhbar selepas menyerahkan sebanyak 23 buah kenderaan pacuan empat roda jenis Toyota Hilux GS Cargo dan 11 buah van jenis Go Auto Higer ACE kepada Ibu Pejabat Polis Kontinjen (IPK) Kelantan di sini hari ini.
Hadir sama, Ketua Polis Kelantan, Datuk Shafien Mamat dan Timbalan Ketua Polis Kelantan, Datuk Muhamad Zaki Harun.

Dalam perkembangan sama, menurut Mazlan, penyerahan 34 buah kenderaan kepada IPK Kelantan itu bagi menggantikan aset pengangkutan yang sudah lama sekali gus memperbaharui imej PDRM ketika menjalankan tugas di lapangan. -K! ONLINE


Sindiket bungkus RM4.2 juta dadah tumpas
Oleh MOHD SHARKAWI LONDING

31 Oktober 2021, 3:28 pm
JOHOR BAHRU – Polis berjaya menumpaskan kegiatan satu sindiket pengedaran pelbagai jenis dadah apabila memberkas tujuh individu dalam empat serbuan di sekitar Kempas, Setia Tropika, Setia Indah di sini.
Dalam operasi khas bermula 5.15 petang hingga pukul 1.10 pagi 28 Oktober lalu, mereka yang ditahan terdiri daripada empat lelaki dan dua wanita tempatan serta seorang wanita warga asing berusia 39 hingga 48 tahun.
Pengarah Jabatan Siasatan Jenayah Narkotik (JSJN) Bukit Aman, Datuk Razarudin Hussain berkata, kejayaan itu hasil maklumat risikan JSJN Bukit Aman dengan kerjasama JSJN Ibu Pejabat Polis Kontinjen (IPK) Johor.
“Dalam empat siri serbuan sekitar Johor Bahru, pihak JSJN Bukit Aman dan JSJN IPK Johor berjaya menumpaskan kegiatan satu sindiket pengedaran dadah dengan memberkas tujuh individu berusia 39 hingga 48 tahun.
“Pasangan suami isteri berusia 41 dan 48 tahun dipercayai ‘mastermind’ sindiket ini antara mereka yang diberkas,”katanya pada sidang akhbar di IPK Johor di sini hari ini.
Razarudin berkata, menerusi siri serbuan itu juga, pihaknya berjaya merampas dadah disyaki jenis syabu seberat 115.1 kilogram (kg), ketamin 528 gram (g), ektasi (52.8 g), eramin 5 (10.5 g), pil yaba (9.17 g) serta dadah jenis mushroom (91.8 g) dan nilai keseluruhan bernilai RM4.2 juta.

Menurutnya, siasatan awal mendapati sindiket ini aktif sejak setahun lalu berdasarkan semakan rekod jenayah lampau terhadap mereka yang mana lima daripadanya memiliki rekod.
“Dadah yang dirampas ini ditemui di dalam sebuah rumah yang dijadikan sebagai tempat membungkus dadah. Dadah-dadah ini dipercayai di seludup dari negara jiran dan sindiket ini membungkus balik dadah sebelum diedarkan.
“Kita percayai dadah ini bukan sahaja diedar untuk pasaran tempatan malah turut diseludup ke luar negara dan dadah yang dirampas mampu diguna 587,222 pengguna,”katanya.
Razarudin berkata, selain dadah, polis turut merampas lima buah kenderaan, wang tunai, barang kemas serta membekukan 11 akaun dan jumlah keseluruhan sitaan bernilai 689,601.
Saringan awal terhadap urin mendapati enam daripada suspek didapati positif dadah jenis methamphetamin dan ampetamine.
Mereka ditahan reman sehingga esok untuk membantu siasatan mengikut Seksyen 39B Akta Dadah Berbahaya 1952.-K! ONLINE


Pengundi muda jangan ulang kesilapan PRU 2018
Oleh MOHAMAD HAFIZI BIN MOHD SAID

31 Oktober 2021, 2:46 pm
KUALA KANGSAR – Pengundi muda dinasihatkan untuk tidak mengulangi kesilapan semasa Pilihan Raya Umum (PRU) 2018 apabila tiada satu parti yang dominan menjadi kerajaan menyebabkan ketidaksbilan politik hingga kini.
Menteri Besar Perak, Datuk Saarani Mohamed berkata, ia bukanlah satu gambaran baik kerana kerajaan memerintah terumbang-ambing serta ampuh.
“Nasihat saya kepada orang muda bila mengundi jangan ikut emosi, pilihlah kerajaan yang kuat demi kebajikan kita.
“Jangan ulangi kesilapan 2018, rakyat memilih menjadikan tidak ada satu pun parti dominan menjadi kerajaan, ini merbahaya dan dalam tempoh tiga tahun kerajaan persekutuan bertukar tiga perdana menteri,” katanya.
Beliau berkata demikian selepas hadir pada program Moh Ngopi Menteri Besar Bersama Rakyat (MESRA) Dewan Undangan Negeri (DUN) Lubok Merbau di Kampung Padang Assam, di sini hari ini.
Saarani yang juga Pengerusi UMNO Perak turut berkata, kebanyakan pengundi-pengundi muda tidak mempunyai asas dalam politik selain sering mengikut trend semasa.

“Anak-anak kena buat keputusan yang betul dan waktu turun mengundi bukan sebab seronok-seronok,” katanya.
Dalam pada itu beliau turut mengucapkan taniah kepada lebih 495,000 pengundi muda di negeri ini yang telah didaftarkan secara automatik setakat ini.
“Taniah saya ucapkan kepada semua pengundi muda yang baharu sahaja didaftarkan secara automatik, ini bermakna mereka telah diberikan amanah dan kepercayaan memilih sebuah kerajaan masa depan,” ujarnya.
Semalam media melaporkan, Parti Amanah Negara (Amanah) Perak mengesan 495,150 pengundi di Perak berusia 18 tahun dan ke atas akan mengundi untuk kali pertama pada Pilihan Raya Umum ke-15 (PRU15). -K! ONLINE


Kerosakan kemudahan sukan SMK Gunung Rapat dibaiki
Oleh ZAKI SALLEH

31 Oktober 2021, 2:41 pm
IPOH – Peruntukan akan dimohon daripada kerajaan bagi membaiki kerosakan beberapa kemudahan sukan di Sekolah Menengah Kebangsaan(SMK) Gunung Rapat di sini yang juga merupakan Sekolah Sukan Negeri (SSN) Perak.
Ini perlu dilakukan segera supaya para atlet dapat menjalani latihan dengan lebih efisien dan tidak terganggu apabila kemudahan sukannya terurus.
Pengerusi Jawatankuasa Belia dan Sukan, Komunikasi dan Multimedia negeri, Khairul Shahril Mohamed berkata, ketika ini beberapa fasiliti sukan perlu diperbaiki dan dinaik taraf seperti trek balapan, gelanggang sepak takraw dan gelanggang hoki.
Menurut beliau, keadaan trek balapan yang telah mengalami kerosakan tidak boleh digunakan untuk latihan kerana membahayakan atlet olahraga.
“Perkara ini telah saya panjangkan kepada Menteri Belia dan Sukan, Datuk Seri Ahmad Faizal Azumu semasa pertemuan di Ipoh baru-baru ini dan mendapat respons positif.
“Sememangnya kita perlu memastikan SSN SMK Gunung Rapat mempunyai kemudahan sukan terbaik dan terjaga lantas meneruskan kecemerlangannya untuk melahirkan lebih ramai atlet negeri dan negara berstatus dunia,” ujarnya kepada Kosmo! ketika dihubungi.

Khairul Shahril sebelum ini telah turun padang meninjau kemudahan sukan di sekolah berkenaan yang turut disertai, Pengarah Majlis Sukan Negeri Perak (MSN) , Johari Sham Ahmad Shohor Affendi.
Bagi memastikan latihan tidak tergendala, kerajaan negeri dan MSN Perak mempertimbangkan untuk atlet di sekolah tersebut menggunakan Stadium Perak sebagai tempat latihan mereka selama tiga kali seminggu.
SMK Gunung Rapat mencipta nama sebelum ini apabila melahirkan atlet pecut amat berbakat iaitu Mohd. Azeem Mohd. Fahmi, 17, apabila mencatatkan rekod 10.57 dalam acara 100 meter dua tahun lalu.
Dalam perkembangan lain, Khairul Shahril memberitahu, beliau juga telah berjumpa dengan Mohd. Poad Md. Kassim iaitu jurulatih SSN SMK Gunung Rapat yang baru berpindah dari Sekolah Sukan Tunku Mahkota Ismail, Bandar Penawar, Johor.
Kehadiran jurulatih pecut itu disertai dua pemenang pingat emas Sukan SEA yang juga atlet kebangsaan, Khairul Hafiz Jantan dan Haiqal Muhammad Haiqal Hanafi. -K! ONLINE


Kes harian Covid-19 bawah 5,000
Oleh SITI A'ISYAH SUKAIMI

31 Oktober 2021, 3:32 pm
PUTRAJAYA – Kes harian turun bawah 5,000 dengan 4,979 kes dilaporkan hari ini, menjadikan jumlah kumulatif kes positif Covid-19 sebanyak 2,471,642 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow https://t.co/aIQttvCbIP.
“Data setiap hari bagi laman CovidNow adalah dikemas kini sekali gus selepas tengah malam,” katanya pada ciapan Twitter di sini hari ini. -K! ONLINE


Srikandi Bersatu senaraikan enam calon tempatan
Oleh SUBKHI SUDARJI

31 Oktober 2021, 3:57 pm
DENGKIL – Sayap Srikandi Parti Pribumi Bersatu Malaysia (Bersatu) telah mengemukakan enam calon tempatan yang berpotensi untuk diketengahkan sebagai calon Pilihan Raya Negeri (PRN) Melaka pada 8 November nanti.
Ketuanya, Datuk Seri Rina Mohd Harun berkata, senarai calon itu telah dihantar ke Pengerusi Perikatan Nasional (PN), Tan Sri Muhyiddin Yassin untuk dipertimbangkan.
“Belum ada pengumuman tapi Srikandi telah hantar enam nama dan kami berharap mereka diberikan peluang untuk menjadi calon.
“Semua muka baharu sebab di Melaka tidak ada ADUN Srikandi. Calon tempatan, dikenali ramai dan mampu menang,” katanya pada sidang akhbar selepas melancarkan Pusat Sokongan Sosial Setempat (PSSS) bergerak di Pusat Penjaja Taman Putra Perdana, hari ini.
Sebelum ini, PN menerusi Muhyiddin berkata, gabungan itu akan meletakkan calon di semua 28 kerusi Dewan Undangan Negeri (DUN) Melaka.
Keputusan ini dibuat kerana rundingan dengan UMNO-Barisan Nasional (BN) gagal mencapai kata sepakat.

Dalam perkembangan sama, mengulas mengenai jumlah calon wanita bagi PN, Rina berkata, perkara itu telah diserahkan kepada Muhyiddin namun jumlahnya masih belum diputuskan.
“Kita juga ada hantar nama-nama daripada PN dan kita harap akan dapat sokongan daripada semua supaya ramai lagi wakil rakyat wanita diberikan peluang dan saya yakin jika mereka diberikan peluang akan dapat menjalankan tugas dengan baik,” ujarnya. – K! ONLINE


Isteri menangis rindu anak, Azmi Saat mohon doa ramai
Oleh HANISAH SELAMAT

31 Oktober 2021, 3:07 pm
PETALING JAYA – Genap sebulan selepas pemergian satu-satunya permata hati mereka, penyanyi Azmi Saat mengakui isterinya Nazira Muhammad belum kuat menanggung rindu apabila kerap menitiskan air mata teringatkan si kecil.
Dalam nada berbaur sebak, penyanyi itu mengharapkan doa dan ucapan positif orang ramai sebagai hadiah bersempena ulang tahun insan dicintainya itu supaya terus tabah.
“Hari ini, hari ulang tahun kelahiran orang yang sangat bermakna dalam hidup saya. Dialah isteri, sahabat, kawan dan nyawa saya.
“Mohon kawan-kawan doakan dia agar sentiasa dirahmati, diberkati, dilimpahkan rezeki yang berkat, sentiasa dalam kebaikan di dunia dan akhirat.
“Kalau sudi, tolonglah hadiahkan kata-kata positif untuknya. Hari ini genap sebulan arwah Afnan dilahirkan.
“Ternyata, dia masih belum betul-betul boleh melupakan saat-saat indah bersama cahaya mata kami,” katanya menerusi perkongsian di Instagram lima hari lalu.

Pada masa sama, Azmi, 34, berharap ucapan positif orang ramai dapat menyuntik semula kekuatan kepada Nazira.
“Walaupun keadaannya semakin baik, tapi setiap hari akan ada masa dia menangis kerana rindukan Afnan dan detik indah itu.
“Mudah-mudahan kata-kata positif anda semua dapat memberi seribu kekuatan buat dirinya, insya-Allah. Selamat ulang tahun kelahiran Nazira Muhammad,” luah penyanyi Tulus itu lagi.
Terdahulu, vokalis kumpulan Caliph Buskers itu kehilangan cahaya mata pertamanya tiga hari selepas dilahirkan pada 27 September lalu.
Lebih menyayat hati, takdir tersebut dilalui Azmi dan Nazira setelah 10 tahun menanti kehadiran zuriat sendiri.
Pasangan itu bagaimanapun reda apabila anak sulung yang dinamakan sebagai Khairul Afnan disahkan meninggal dunia akibat kegagalan fungsi otak pada 30 September lalu.
Nazira melahirkan Afnan menerusi kaedah pembedahan di sebuah pusat perubatan yang dilahirkan dengan berat 3.3 kilogram.
Azmi mendirikan rumahtangga dengan Nazira, seorang penjawat awam yang juga Orang Kelainan Upaya (OKU) cacat penglihatan pada 2011. – K! ONLINE


[VIDEO] ‘Unsung hero’ cuci longkang tersumbat tengah lebuh raya
Oleh KOSMO!

31 Oktober 2021, 3:01 pm
PETALING JAYA – Sanggup mengotorkan badan dan merisikokan diri demi orang lain.
Itu pengorbanan dua individu yang bekerja sebagai penyelanggara lebuh raya apabila dilihat sedang mencuci sebuah saliran yang tersumbat bagi mengelakkan air bertangkung di laluan terbabit.
Aksi kedua-dua lelaki terbabit telah dirakam oleh seorang individu sebelum klip video tersebut dimuat naik di laman Facebook Nibong Tebal Kini.
Berdasarkan klip video berdurasi 20 saat itu, kelihatan seorang lelaki yang hampir 90 peratus badannya berada di dalam lubang saliran terbabit.
Difahamkan lelaki tersebut cuba mengeluarkan bahan yang telah menutupi saliran itu sementara seorang lagi rakannya sedang membersihkan sisa yang telah dikeluarkan dari dalam lubang.
Lebih membahayakan, ketika mereka sedang melakukan kerja-kerja pembersihan tersebut, kelihatan kenderaan turut dipandu laju di kawasan berkenaan.

Bagaimanapun, tidak dapat dipastikan lokasi dan tarikh video tersebut dirakam.
Susulan perkongsian itu, rata-rata pengguna bangga dengan kerja yang mereka lakukan dan menganggap mereka sebagai wira yang tidak didendang ‘unsung hero’.
“Mulianya hati bro berdua ni, ini baru betul unsung hero, sanggup bahayakan diri demi kesenangan orang lain, terbaik bro, semoga Allah sentiasa melindungi kami semua.
Turut meninggalkan komen adalah seorang lagi pengguna dikenali sebagai Mid Yusof.
“Macam ni punya kerja. Naik gaji pun orang tak pertikai,” ujarnya.-K! ONLINE


Kakitangan Jabatan Penjara maut, pacuan empat roda bertembung lori
Oleh IVAN AMIRUL

31 Oktober 2021, 2:52 pm
TUARAN – Seorang kakitangan Jabatan Penjara Sandakan maut selepas kenderaan dipandunya bertembung dengan sebuah lori dalam kejadian di kilometer 29, Jalan Tamparuli-Ranau hari ini.
Dalam kejadian pukul 12.30 tengah hari itu, mangsa berusia 33 tahun tahun berkenaan disahkan meninggal dunia ketika mendapatkan rawatan di Hospital Tuaran.
Ketua Polis Daerah Tuaran Deputi Superintendan Mohd. Hamizi Halim berkata, seorang lagi rakan sekerja mangsa berumur 43 tahun turut cedera dibahagian kepala dan masih mendapatkan rawatan di hospital sama.
“Manakala seorang tahanan lelaki yang duduk dibahagian penumpang belakang juga mengalami kecederaan.
“Kemalangan berlaku apabila pacuan empat roda Toyota Hilux Jabatan Penjara dipercayai hilang kawalan sebelum masuk ke laluan bertentangan.
“Ekoran kejadian itu, kenderaan mangsa merempuh bahagian depan lori dipandu seorang lelaki berusia 45 tahun yang datang dari arah bertentangan ,” katanya dalam kenyataan media hari ini.

Mengulas lanjut, Mohd Hamizi menyatakan siasatan lanjut masih dijalankan dan polis memohon saksi bebas yang melihat kejadian untuk tampil bagi membantu siasatan.
Kes disiasat mengikut Seksyen 41(1) Akta Pengangkutan Jalan (APJ) 1987.-K! ONLINE


Tujuh samseng jalanan pamer aksi zig zag ditangkap polis
Oleh NOR AINNA HAMZAH

31 Oktober 2021, 3:16 pm
SEREMBAN – Tujuh samseng jalanan yang mempamerkan aksi berbahaya serta bersaing sesama sendiri berjaya ditangkap polis dalam Ops Samseng Jalanan di sekitar daerah ini bermula pukul 11.00 malam.
Ketua Jabatan Siasatan dan Penguatkuasaan Trafik (JSPT) Negeri Sembilan, Superintendan Shafiei Muhammad berkata, Ops berkenaan telah dilakukan di Jalan Persiaran Senawang 1, di sini.
Menurutnya, dalam operasi berkenaan, tujuh individu bersama tujuh buah kenderaan yang dipandu telah ditahan kerana memandu secara melulu, merbahaya dan bersaing sesama sendiri serta berulang-alik bermula dari arah lampu isyarat Taman Matahari Heights menghala ke arah lampu isyarat Sri Pagi, Jalan Persiaran Senawang 1, Seremban pada awal pagi ini.
“Polis telah berjaya menahan empat lelaki berusia 26 hingga 27 tahun bersama empat buah kenderaan yang dipandu mereka.
“Keempat- empat individu terbabit yang bekerja dalam sektor swasta ditahan selepas melakukan aksi memandu kenderaan secara bersaing sesama sendiri serta memotong secara zig zag terhadap kenderaan lain yang menggunakan jalan berkenaan sebanyak lima pusingan bermula dari lampu isyarat Taman Matahari Heights menghala ke arah lampu isyarat Sri Pagi Senawang dan berpatah semula ke arah lampu isyarat Taman Matahari Heights,” katanya dalam satu kenyataan hari ini.
Shafiei berkata, tiga lagi lelaki berusia 24 hingga 29 tahun yang bekerja dalam sektor swasta bersama tiga buah kenderaan yang dipandu mereksa turut berjaya ditahan di lokasi sama.

Menurutnya, kesemuanya ditahan selepas melakukan aksi yang sama iaitu memandu kenderaan secara bersaing sesama sendiri serta memotong secara zig zag terhadap kenderaan lain yang menggunakan jalan berkenaan sebanyak dua pusingan
“Kesemua individu yang di tahan dibawa ke Bahagian Siasatan dan Penguatkuasaan Trafik Ibu Pejabat Polis Daerah Seremban untuk tindakan lanjut. Permohonan reman akan dibuat hari ini dan kesemuanya akan dituduh di bawah Seksyen 42(1) APJ 1987.
“Jika disabitkan kesalahan, boleh dihukum penjara tidak melebihi lima tahun dan didenda tidak kurang dari RM5,000 dan tidak lebih daripada RM15, 000 serta hilang kelayakan memegang atau mendapatkan lesen memandu selama  lima tahun,” katanya. – K! ONLINE


Penjawat awam enggan divaksin diambil tindakan bermula esok
Oleh MOHD. HUSNI MOHD. NOOR

31 Oktober 2021, 2:31 pm
PUTRAJAYA – Dikenakan tindakan tatertib atau ditamatkan perkhidmatan.
Itu antara tindakan tegas yang bakal diambil terhadap mana-mana penjawat awam yang masih enggan mengambil vaksin Covid-19 tanpa sebarang alasan kesihatan, bermula esok.
Tindakan itu dibuat selaras dengan arahan dikeluarkan Pekeliling Perkhidmatan Bilangan 4 tahun 2021 oleh Jabatan Perkhidmatan Awam (JPA) pada 18 Oktober lalu.
Pekeliling ditandatangani Ketua Pengarah Perkhidmatan Awam Tan Sri Mohd. Khairul Adib Abd. Rahman itu jelas menyatakan, penjawat awam yang tidak mematuhi arahan daripada ketua jabatan untuk mendapatkan dos vaksin Covid-19 selepas 1 November boleh dikenakan tindakan tatatertib atau ditamatkan perkhidmatan.
Menurut pekeliling itu lagi, langkah berkenaan diambil bertujuan memastikan persekitaran tempat kerja yang selamat dan penyampaian perkhidmatan serta produktiviti perkhidmatan awam berada pada tahap optimum.
Pekeliling tersebut turut menyatakan bahawa penjawat awam tertakluk kepada syarat-syarat perkhidmatan selaras dengan Fasal (2) Perkara 132 Perlembagaan Persekutuan dan terikat dengan Surat Aku Janji yang ditandatangani apabila dilantik ke dalam perkhidmatan awam Persekutuan.

Semua pegawai awam adalah tertakluk kepada Peraturan-Peraturan Pegawai Awam (Kelakuan dan Tatatertib) 1993[P.U.(A) 395/1993].
PU(A) 395/1993 memperuntukkan tujuh hukuman tatatertib yang boleh dikenakan kepada pegawai awam yang didapati melakukan kesalahan, iaitu amaran, denda, dilucut hak emolumen, tangguh pergerakan gaji, turun gaji, turun pangkat atau dibuang kerja.
Penjawat awam yang dikenakan tatatertib juga, tidak layak untuk dipertimbang kenaikan pangkat bagi tempoh tertentu mengikut jenis hukuman, seperti amaran (12 bulan), denda (18 bulan), lucut hak emolumen (24 bulan), tangguh pergerakan gaji (30 bulan), turun gaji (36 bulan) dan turun pangkat (48 bulan)
Statistik terkini dikeluarkan JPA setakat semalam mendapati, seramai 16,902 atau 1.6 peratus penjawat awam belum mendaftar bagi mendapatkan pelalian berkenaan.- K! ONLINE


Tak sempat edar rokok seludup
Oleh NUR ALINA HASSAN

31 Oktober 2021, 2:08 pm
BATU PAHAT – Seorang lelaki tidak sempat mengedarkan rokok tanpa cukai di sekitar daerah ini apabila dia ditahan sepasukan polis Pasukan Gerakan Am (PGA) Batalion 5, semalam.
Pegawai Pemerintah Batalion 5 PGA, Superintendan Dimin Awang berkata, lelaki tempatan berusia 34 tahun itu ditahan ketika sedang mengedar rokok tidak bercukai di Jalan Sungai Suluh, Minyak Beku, di sini, pada pukul 1.10 tengah hari.
Menurut beliau, siasatan awal mendapati suspek dipercayai bertanggungjawab membekalkan rokok-rokok tidak bercukai di sekitar kedai runcit di kawasan ini.
“Beberapa barangan berjaya dirampas iaitu 30 karton rokok seludup dan sebuah kereta jenis Toyota Vios dengan nilai keseluruhan rampasan dianggarkan berjumlah RM45,298.
“Tangkapan dan rampasan kemudiannya dibawa ke Ibu Pejabat Polis Daerah (IPD) Batu Pahat untuk siasatan di bawah Seksyen 135 (1) Akta Kastam 1967,” katanya dalam kenyataan di sini.
Beliau berkata, kejayaan ini sekaligus mampu memutuskan satu rangkaian sindiket pengedaran rokok tidak bercukai di sekitar kawasan Batu Pahat.

Dimin dalam pada itu menyeru orang awam untuk terus menyalurkan maklumat kepada pihak polis bagi mengekang lambakan barangan kontraban serta kemasukan pendatang asing tanpa izin (PATI) di jalan yang tidak diwartakan kepada pihaknya.-K! ONLINE


Bukti serius menyanyi, Iqbal Zulkefli lancar lagu esok
31 Oktober 2021, 2:23 pm
PETALING JAYA – Demi membuktikan dirinya bukan ‘tin kosong’, usahawan Iqbal Zulkefli menyatakan keseriusannya terjun dalam bidang nyanyian dengan melancarkan single pertamanya berjudul Hujan.
Menerusi hantaran dalam Instagram, Iqbal, 27, berkongsi sedikit sebanyak kerja-kerja pembikinan single tersebut termasuklah membabitkan produksi dan kos penggambaran.
Menurut usahawan berasal dari Kelantan itu, dia menggunakan khidmat jurugambar dan pereka grafik yang terbaik untuk menghasilkan poster lagu Hujan.
“Poster lagu ini berkonsepkan filem antarabangsa. Jurugambar dan pereka grafik ini pernah berkarya untuk produk antarabangsa. Tali yang mengikat tangan dan kaki saya disunting (manipulasi) seperti boneka.
“Kos penggambaran dan grafik kesemuanya termasuk gambar-gambar lain bersamaan sebuah kereta Honda Civid saya yang ramai hina. Ini bukan tentang berapa banyak wang yang saya ada.
“Ini tentang betapa serius saya dalam melakukan sesuatu. Saya bukan orang yang berbual kosong. Percayalah, saya tidak akan rosakkan industri muzik tanah air,” katanya.

Dalam hantaran yang dimuat naik semalam, Iqbal berkongsi sedutan video muzik rasmi lagu Hujan berdurasi 17 saat memaparkan dia berada dalam hujan lebat sambil mengangkat kotak berisi barangan.
Situasi tersebut merupakan simbolik keadaan dirinya yang pernah dihalau ketika sedang hujan lebat suatu ketika dahulu.
Lagu Hujan mendapat sentuhan komposer penyanyi Oja dan dua orang anggota Floor88 iaitu Zai Hamzah dan Achoi sementara lirik daripada Iqbal sendiri serta Zai dan Achoi.
Sementara itu, video muzik Hujan pula diarahkan oleh Eric Fuzi Floor88 dan diterbitkan oleh Rusa Music.
Menurut Iqbal, penggambaran video muzik lagu tersebut yang akan dilancarkan esok pada pukul 5 petang menerusi YouTube Rusa Music dilakukan dalam tempoh 24 jam tanpa henti.
“Eric buli saya dengan macam-macam babak. Penggambaran 24 jam tanpa henti tetapi dalam video muzik rasmi keluar lima hingga 10 saat sahaja setiap babak. Babak hujan ini dirakam pukul 1 pagi sama seperti kejadian sebenar,” katanya. – K! ONLINE


Anak-anak kami bukan bahan uji kaji – Fizz, Almy
Oleh MOHAMMAD SHAHEMY AZMI

31 Oktober 2021, 1:41 pm
PETALING JAYA – Pasangan selebriti Datuk Fizz Fairuz dan isteri, Datin Almy Nadia tidak bersetuju dan menolak cadangan kerajaan untuk memberikan suntikan vaksin kepada kanak-kanak seperti yang diputuskan baru-baru ini.
Ujar Almy atau nama sebenarnya Almy Nadia Aminuddin Shah, 36, dia tidak mahu mengambil risiko apabila anak-anaknya dijadikan bahan uji kaji kerana tahu ‘kesakitan’ yang akan dialami mereka selepas disuntik vaksin.
“Wahai kerajaan, anak-anak saya bukan bahan uji kaji anda semua. Tolong ambil perhatian. Cukup kami yang dewasa ini kena (cucuk) vaksin pun sakit. Ya, tahu dos dikurangkan untuk kanak-kanak. Tapi masih sakit.
“Maaf saya beremosi tentang perkara ini. Anak-anak saya bukan bahan uji kaji anda wahai kerajaan,” kata Almy.
Ujar pelakon yang pernah membintangi drama Cinta Buat Emelda itu lagi, sebagai ibu yang melahirkan anak-anaknya, dia menolak dan tidak membenarkan cahaya matanya dijadikan bahan uji kaji kerana bimbang jika terjadi sesuatu yang tidak diingini.
“Jika terjadi benda yang tak diingini, adakah kerajaan akan bertanggungjawab? Sudah tentunya tidak! Anda semua tolong ambil perhatian.

“Anak-anak saya sudah cukup divaksin sejak bayi sehingga berumur dua tahun. Sekarang kami ambil vaksin tambahan untuk influenza dan macam-macam lagi untuk antibodi anak-anak kuat. Saya ibu mengandung yang dah cukup dua dos Pfizer, saya tahu sakitnya bagaimana,” jelas Almy.
Sementara itu, suaminya berpendapat bahawa pemberian suntikan vaksin Covid-19 kepada kanak-kanak dilihat tidak bersesuaian kerana kesannya yang terlalu kuat untuk mereka.
“Pada pendapat saya, belum sesuai lagi (kanak-kanak disuntik vaksin). Sebab kesannya terlalu kuat untuk kanak-kanak.
“Walaupun telah dikurangkan kandungannya (dos), tetapi tetap memberikan kesan terhadap kanak-kanak. Orang dewasa pun tak tahan, inikan pula kanak-kanak,” tulisnya.
Justeru, Fizz berharap pihak kerajaan memikirkan semula cadangan tersebut demi keselamatan dan kesihatan kanak-kanak.
Terdahulu, selain Almy dan Fizz, penyanyi dan juga usahawan Mila Jirin melahirkan rasa tidak bersetuju dengan rancangan Menteri Kesihatan, Khairy Jamaluddin Abu Bakar bagi menjalankan ujian klinikal vaksin Covid-19 Sinovac terhadap kanak-kanak berusia tiga hingga 11 tahun.
Perkara itu rentetan daripada pengumuman kerajaan pada 26 Oktober lalu yang memberitahu Malaysia terpilih bagi menjalankan kajian klinikal Fasa 3 vaksin Covid-19 Sinovac keluaran syarikat China dengan sasaran kanak-kanak bawah usia 12 tahun.
Kajian klinikal Fasa 3 itu bermula akhir bulan ini di 10 lokasi, meliputi lapan kemudahan bawah Universiti Malaya dan Universiti Teknologi Mara (UiTM). – K! ONLINE


Rafffi Ahmad beri RM14,597 hadiah kahwin sahabat baik
Oleh HARYATI KARIM

31 Oktober 2021, 1:21 pm
JAKARTA – Pengacara popular Indonesia, Raffi Ahmad memberikan wang tunai sebanyak 50 juta rupiah (RM14,597) sebagai hadiah perkahwinan kepada sahabatnya, aktres Jessica Iskandar.
Pendedahan tersebut dibuat Jessica menerusi InstaStory dengan memuat naik tangkap layar pemindahan wang 50 juta rupiah dalam akaunnya daripada Raffi.
“For your wedding gift,” tulis Raffi ketika menghantar bukti pemindahan wang kepada Jessica.
Menurut Jessica, Raffi sebelum ini pernah berjanji untuk memberikannya wang sebanyak 50 juta rupiah sebagai hadiah perkahwinannya.
Malah janji yang dibuat Raffi sempat dirakam dan siarkan dalam saluran YouTubenya, Rans Entertainment.
“Kamu mahu nikah ya? Aku doakan ya. Mahu beri hadiah apa buat kamu?” soal Raffi.

Jessica yang juga seorang penyanyi secara terang-terangan meminta hadiah berupa wang daripada Raffi.
“Okey, aku beri 50 juta rupiah buat hadiah perkahwinan kamu. Ini bukan wang sumbangan, tetapi hadiah perkahwinan,” kata Raffi dalam video berkenaan.
Bintang filem Dealova itu melangsungkan perkahwinan dengan model dan pengacara, Vincent Verhaag pada 22 Oktober lalu di sebuah hotel mewah di Jakarta, Indonesia.
Terdahulu Raffi pernah mengejutkan peminat apabila mendedahkan memberi wang belanja sebanyak 200 juta rupiah (RM58,391) sebulan kepada isterinya, Nagita Slavina. – K! ONLINE


Malaysia layak ke Piala Asia B23
Oleh MUHAMMAD ZUHAILY BADLISHAH

31 Oktober 2021, 1:03 pm
PETALING JAYA – Impian skuad bawah 22 tahun (B22) kebangsaan untuk mengesahkan slot automatik ke pusingan akhir Piala Asia B23  di Uzbekistan pada Jun tahun depan akhirnya menjadi kenyataan.
Ia selepas Malaysia B22 muncul juara Kumpulan J dalam saingan kelayakan Piala Asia B-23  di Ulaanbaatar, Mongolia menerusi dua kemenangan dan satu seri daripada tiga perlawanan.
Kejayaan tersebut hadir selepas skuad bimbingan Brad Maloney itu berjaya mengikat pasukan pilihan, Thailand dengan keputusan seri tanpa jaringan pada aksi terakhir Kumpulan J di Stadium MFF sebentar tadi.
Dalam aksi itu, skuad muda negara lebih banyak menguasai permainan separuh masa pertama dengan hantaran-hantaran pendek yang bermula dari bahagian bawah ketika mengatur serangan.
Idea-idea menarik daripada dua jeneral bahagian tengah diketuai kapten, Muhammad Mukhairi Ajmal dan Nik Akif Syahiran Nik Mat bagaimanapun gagal dibaca oleh trio serangan skuad negara untuk melakukan percubaan berbahaya ke gawang Thailand.
Corak permainan Malaysia B22 dilihat lebih bertenaga dalam babak kedua dengan larian-larian deras daripada Luqman Hakim Shamsuddin, namun masih lagi buntu untuk merobohkan benteng pertahanan Thailand.

Pujian juga harus diberikan kepada barisan belakang skuad negara terutama penjaga gol, Muhammad Azri Ghani kerana berjaya mengekang kemaraan penyerang-penyerang Thailand sepanjang 90 minit permainan.
Meskipun seri tanpa sebarang gol, namun ia sudah memadai buat Malaysia B22 untuk mengesahkan kedudukan sebagai juara Kumpulan J dengan kelebihan dua mata ke atas Thailand yang terpaksa akur di tangga kedua. – K! ONLINE


Sultan Selangor titah penambahan jumlah jemaah solat Jumaat
Oleh ISKANDAR SHAH MOHAMED

31 Oktober 2021, 2:14 pm
SHAH ALAM – Sultan Selangor, Sultan Sharafuddin Idris Shah menitahkan supaya jumlah ketetapan jemaah dinaikkan bagi solat Jumaat di semua masjid dan surau di negeri ini.
Baginda bertitah, Masjid Sultan Salahuddin Abdul Aziz Shah di sini, sebagai contoh boleh menerima kehadiran sehingga 3,500 jemaah berbanding 2,000 orang ketika ini.
“Masjid-masjid daerah dinaikkan kepada antara 700 hingga 1,000 jemaah bergantung kepada jumlah kapasiti masing-masing.
“Masjid-masjid Institusi pula ditambah kepada antara 500 hingga 1,200 jemaah, manakala masjid pengurusan antara 400 hingga 700 orang,” titah baginda menerusi Facebook (FB) Selangor Royal Office hari ini.
Titah Sultan Sharafuddin, pertimbangan dan keputusan itu diambil selepas baginda meneliti data terbaharu Covid-19 yang memperlihatkan statistik kematian harian menurun kepada satu digit di Selangor.
“Mengikut statistik sehingga 27 Oktober lalu, jumlah kematian adalah 9,581 orang iaitu separuh daripadanya terdiri daripada orang Melayu beragama Islam.

“Namun, dengan kelonggaran terbaharu ini, jemaah diingatkan mengambil serius dan sentiasa mematuhi prosedur operasi standard (SOP) yang ditetapkan Kementerian Kesihatan dan Jabatan Agama Islam Selangor (JAIS) ketika beribadat di masjid,” titah baginda. -K! ONLINE


Lelaki disiasat kerana pamer ‘serpihan badan’ manusia pada van
Oleh KOSMO!

31 Oktober 2021, 1:00 pm
LONDON – Helah mengerikan yang dilakukan seorang lelaki bersempena sambutan festival Halloween membawa padah apabila dia disoal siasat polis selepas disyaki menculik seseorang yang diletakkan di bahagian belakang kenderaannya, lapor akhbar Daily Star kelmarin.
Daren Houlker, 49, menghias van miliknya dengan tangan dan kaki manusia yang diperbuat daripada plastik serta menggantungnya di bahagian belakang kenderaan itu.
Dia kemudiannya memandu van tersebut sejauh lebih tiga kilometer pada Rabu lalu dan terlupa mengenai dekorasi mengerikan yang berada pada van itu.
Akibatnya, seorang individu telah membuat laporan polis kerana mengesyaki Houlker menculik seorang lelaki.
Ketika pulang ke rumah, dia terkejut apabila melihat anggota polis muncul di kediamannya dan sedang menjalankan siasatan bagi jenayah penculikan.
Houlker kemudiannya meminta pegawai polis untuk memeriksa van miliknya, dan pegawai tersebut tertawa selepas mendapati ia sekadar perhiasan Halloween.

Houlken menyifatkan helah itu sebagai satu kejayaan walaupun ia agak keterlaluan.
“Memandangkan saya memandunya pada hari yang berangin, tangan dan kaki tersebut mungkin berterbangan, menyebabkan orang ramai beranggapan seseorang telah diculik dan sedang meminta bantuan.
“Helah itu merupakan satu kejayaan namun saya tidak menyangka ia keterlaluan,” katanya. – AGENSI


‘Karen’ dikompaun RM3,000
Oleh MUHD AFIQ AL-HAFIZ MAT YUSOF

31 Oktober 2021, 2:20 pm
KUALA LUMPUR – Seorang wanita warga asing yang membuat onar selepas didakwa enggan memakai pelitup muka di sebuah pusat beli-belah baru-baru ini dikenakan kompaun sebanyak RM3,000.
Ketua Polis Daerah Dang Wangi, Asisten Komisioner Noor Dellhan Yahaya berkata, siasatan kes pelanggaran SOP berhubung insiden berkenaan telah selesai dijalankan.
“Siasatan kes pelanggaran prosedur operasi standard (SOP) Pelan Pemulihan Negara Fasa 4 di butik Dior Suria Kuala Lumpur (KLCC) telah selesai dijalankan dan kertas siasatan juga telah dilengkapkan.
“Pada pagi hari ini, tindakan kompaun di bawa Peraturan 17(1) Peraturan-Peraturan dan Pengawalan Penyakit Berjangkit )Langkah-Langkah Di Dalam Kawasan Tempatan Jangkitan) telah dikeluarkan kepada wanita tersebut.
Mengulas lanjut, kompaun berjumlah RM3,000 itu telah dikeluarkan bagi dua kesalahan dimana setiap satu kesalahan berjumlah RM1,500.
Berita berkaitan: [VIDEO] Meroyan mahu masuk butik tidak pakai ‘mask

“Kesalahan pertama ialah tidak mematuhi arahan Ketua Pengarah Kesihatan apabila gagal mendaftar masuk ke premis menggunakan aplikasi MySejahtera di kawasan capaian internet yang luas.
“Bagi kesalahan kedua ialah tidak mematuhi arahan Ketua Pengarah Kesihatan kerana gagal memakai pelitup muka ketika berada di dalam premis,” ujarnya.
Noor Dellhan turut menasihatkan supaya sentiasa mematuhi SOP yang sedang berkuat kuasa dan tindakan di bawah peruntukan undang-undang akan diambil jika berlaku ketidakpatuhan.
Berita berkaitan: [VIDEO] Bila di Malaysia, tolong ‘mask up’-KJ
Kosmo! Online semalam melaporkan, gara-gara gagal mematuhi SOP yang ditetapkan kerajaan, seorang wanita warga asing yang diberi gelaran ‘Karen’ kini sedang diburu oleh pihak polis.
Ketua Polis Daerah Brickfields, Asisten Komisioner Amihizam Abdul Shukor berkata, satu klip video berdurasi 20 saat tular di laman Twitter bertajuk ‘Spotted the karen making another scene at BSC! #KARENDIOR #KARENKLCC’ kira-kira pukul 11.30 malam.
“Klip video tersebut memaparkan seorang wanita dipercayai warganegara asing berusia 51 tahun telah ditahan oleh pengawal keselamatan dan berlakunya pertengkaran di sebuah pusat beli-belah di kawasan Bangsar kerana tidak memakai pelitup muka ketika cuba memasuki pusat membeli-belah berkenaan.
“Hasil penelitian mendapati berlaku pelanggaran SOP yang ditetapkan oleh Majlis Keselamatan Negara (MKN),” katanya. – K! ONLINE


JDT terus dominasi Kumpulan D
Oleh KOSMO!

31 Oktober 2021, 1:30 pm
JOHOR Darul Ta’zim (JDT) meneruskan aksi cemerlang dalam saingan Piala Malaysia 2021 apabila melakar kemenangan ketiga selepas menewaskan Sabah 2-0 pada aksi Kumpulan D di Stadium Likas, Kota Kinabalu malam kelmarin.
Dua gol menerusi Ahmad Hazwan Bakri serta pemain import, Gonzalo Cabrera memastikan skuad kendalian Benjamin Mora itu semakin selesa menerajui saingan peringkat kumpulan dengan sembilan mata.
Beraksi di hadapan penyokong yang kembali dibenarkan memasuki stadium, Mora mengakui perlawanan menjadi lebih menarik, selain berpuas hati dengan keputusan serta corak permainan ditampilkan barisan pemainnya.
“Sangat gembira untuk menyaksikan penyokong kembali ke stadium kerana ia menjadikan perlawanan bertambah menarik. Saya puas hati dengan keputusan serta prestasi yang ditampilkan pemain-pemain pada malam ini (kelmarin).
“Semua pemain menjalankan tanggungjawab masing-masing dengan baik terutama ketika memegang bola serta memberi tekanan terhadap pasukan lawan. Mereka tunjukkan aksi agresif sepanjang permainan,” katanya selepas tamat perlawanan.
Pada masa sama, jurulatih dari Mexico itu turut memuji peningkatan prestasi ditunjukkan Sabah selepas diambil alih bekas pengendali skuad bola sepak kebangsaan, Datuk Ong Kim Swee.

“Sabah adalah pasukan yang mampu untuk berikan cabaran kepada lawan mereka. Pemain-pemain senior mereka memiliki pengalaman untuk atur permainan serta menembusi benteng pertahanan lawan.
“Saya percaya Sabah ada peluang untuk meningkat dengan tunjuk ajar daripada Datuk Ong Kim Swee. Beliau seorang jurulatih yang sangat berpengalaman dan mampu untuk membawa Sabah kembali ke prestasi sebenar,” ujar beliau.


Set Super Mario Bros. 2 dijual RM 370,000
Oleh KOSMO!

31 Oktober 2021, 2:00 pm
FLOYD, INDIANA – Sebuah permainan video Super Mario Bros. 2 keluaran tahun 1988 milik seorang wanita yang telah meninggal dunia dijual pada harga AS$88,550 (RM366,686), lapor agensi berita United Press International kelmarin.
Firma lelongan Harritt Group Inc., yang mengendalikan acara jualan harta pusaka Patricia Martin menemui sebuah kotak set permainan keluaran Nintendo Entertainment System (Nintendo) di dalam sebuah laci di rumah wanita berkenaan di Indiana, Amerika Syarikat.
“Apabila pertama kali melihatnya, kami menyangka ia sekadar set permainan video nostalgia keluaran Nintendo yang mempunyai semua jenis permainan seperti Super Mario Bros, Duck Hunt dan Qix.
“Bagaimanapun, selepas diamati, ia adalah suatu penemuan luar biasa kerana koleksi tersebut turut mengandungi set permainan video Super Mario Bros.2 yang belum pernah dibuka,” kata keterangan pada iklan jualan permainan yang dikeluarkan Harritt.
Set permainan itu dijual pada harga AS$88,550 (RM366,686) kepada seorang ahli perniagaan dari Florida.
Sebelum ini, sebuah lagi set permainan video Super Mario 64 mencipta rekod apabila dilelong pada harga mencecah AS$1.56 juta (RM6.5 juta). – AGENSI


Jalan sesak seluruh KL akibat banjir kilat
1 November 2021, 8:15 pm
KUALA LUMPUR – Lembaga Lebuh Raya Malaysia (LLM) melaporkan beberapa laluan trafik sesak berikutan kejadian banjir kilat selepas hujan lebat berterusan sejak pukul 5 petang tadi di sekitar ibu negara.
LLM melalui ciapan di laman Twitternya memaklumkan, berlaku banjir kilat di kilometer (km) 305.4 di kedua-dua arah (Sungai Besi-Universiti Putra Malaysia (UPM) dan UPM-Sungai Besi).
“Semua lorong arah selatan dan lorong kanan arah utara terhalang menyebabkan aliran trafik sesak menghampiri lokasi,” ujarnya sebentar tadi.
Sementara itu, Pusat Pengurusan Pengangkutan (ITIS) Dewan Bandaraya Kuala Lumpur (DBKL) menerusi laman Facebook memaklumkan, laluan yang terjejas adalah Lebuh raya Sultan Iskandar, Jalan Klang Lama, Jalan Genting Klang, Jalan Istana, Jalan Kinabalu dan Jalan Kuching.
“Banjir kilat juga dilaporkan berlaku di hadapan Astro menghala Bulatan Lumba Kuda mengakibatkan kesesakan di Lebuhraya Bukit Jalil apabila hanya satu lorong dibuka.
“Kejadian sama dilaporkan berlaku di Lebuhraya Kuala Lumpur-Seremban apabila air bertakung di susur Bukit Jalil dan hanya satu lorong kanan boleh dilalui kenderaan,” ujarnya.

Jelasnya, terdapat pokok tumbang dari arah Bulatan Lumba Kuda yang menyebabkan lorong kiri terhalang. – K! ONLINE.


Mayat tersangkut pokok tepi sungai rupanya mangsa kemalangan
Oleh KHAIRUL MOHD. ALI

1 November 2021, 11:02 pm
ISKANDAR PUTERI – Mayat seorang lelaki yang ditemui tersangkut pada sebatang pokok di Sungai Ulu Pulai, di sini pagi tadi rupanya mangsa kemalangan.
Ketua Polis Daerah Iskandar Puteri, Asisten Komisioner Dzulkhairi Mukhtar berkata, pihaknya mendapat maklumat berkenaan kejadian tersebut selepas menerima panggilan telefon awam kira-kira pukul 8 pagi.
Katanya, siasatan awal mendapati mangsa merupakan seorang lelaki warga tempatan yang berusia 59 tahun.
“Siasatan di tempat kejadian mendapati mangsa telah mengalami kemalangan jalan raya selepas melanggar pokok di Persiaran Gelang Patah.
“Keretanya yang dalam keadaan remuk ditinggalkan di tepi jalan dalam keadaan pintu terbuka manakala mangsa disyaki terjatuh ke dalam longkang utama dan lemas dengan dibawa arus hingga ke muara sungai,” katanya dalam satu kenyataan, di sini hari ini.
Tambah beliau, mangsa yang bekerja sebagai seorang sub kontraktor itu ditemui dalam keadaan lengkap berpakaian.

“Temu bual dengan dua rakan mangsa mengatakan mereka minum bersama di Gelang Patah pada 30 Oktober 2021 sebelum balik menaiki kereta berasingan.
“Berdasarkan maklumat diberikan rakan, mangsa dalam keadaan mabuk selepas minum bersama-sama,” ujarnya sambil memaklumkan mayat mangsa dicamkan rakan mereka.
Dzulkhairi turut memberitahu, mayat mangsa di bawa ke Hospital Sultanah Aminah Johor untuk dibedah siasat.-K! ONLINE.


Pengurus Spurs Espirito kena pecat
Oleh KOSMO!

1 November 2021, 10:00 pm
LONDON – Tottenham Hotspur membuat keputusan memecat pengurusnya, Nuno Espirito Santo selepas hanya empat bulan menjawat jawatan tersebut.
Spurs sudah tewas lima kali dalam tujuh perlawanan Liga Perdana Inggeris (EPL) termasuk kekalahan 0-3 kepada Manchester United awal pagi Ahad lalu.
Kelab utara London itu kini berada di kedudukan kelapan dalam carta EPL dan 10 mata di belakang pendahulu liga, Chelsea.
“Saya tahu betapa gigih Espirito dan barisan kejurulatihannya mahu menjelmakan kejayaan buat Spurs dan saya kesal kerana terpaksa membuat keputusan ini,” kata Pengarah Urusan Bola Sepak Tottenham, Fabio Paratici.
Jurulatih kelahiran Portugal berusia 47 tahun itu dilantik sebagai Pengurus Spurs dengan dua tahun kontrak pada Jun lalu selepas empat tahun mengendalikan Wolves.
“Espirito sememangnya seorang yang budiman dan akan selalalu dialu-alukan hadir ke Tottenham. Kami amat berterima kasih kepadanya dan barisan kejurulatihannya serta mengucapkan selamat maju jaya kepada mereka pada masa deoan,” tambah Paratici. – K! ONLINE


Khianat dan tumbuk, Ammar Alfian didenda RM3,500
Oleh KOSMO!

1 November 2021, 8:45 pm
KUALA LUMPUR – Pelakon Ammar Alfian Aziz didenda RM3,500 oleh Mahkamah Majistret di sini hari ini atas pertuduhan melakukan khianat pada sebuah van menggunakan kayu besbol dan menumbuk pemandu van tersebut pada April lalu.
Majistret S. Mageswary menjatuhkan hukuman itu selepas pelakon filem Paskal tersebut mengaku bersalah atas dua pertuduhan yang disabitkan ke atasnya.
Mahkamah turut memerintahkan Ammar Alfian dihukum penjara dua bulan lagi sekiranya gagal membayar jumlah denda tersebut. Tertuduh membayar denda itu.
Mengikut pertuduhan pertama didakwa melakukan khianat dengan mengetuk pintu sebelah kanan kenderaan jenis Toyota Hiace milik Pos Malaysia Berhad menggunakan kayu besbol sehingga menyebabkan syarikat itu mengalami kerugian RM777.
Kesalahan itu dilakukan dituduh melakukan kesalahan tersebut  di Jalan Budiman Cheras  di sini pukul 1.45 tengah hari 5 April lalu yang didakwa mengikut Seksyen 427 Kanun Keseksaan yang membawa hukuman penjara maksimum lima tahun atau denda atau kedua-duanya.
Pertuduhan kedua, tertuduh didakwa dengan sengaja menyebabkan kecederaan ke atas Muhammad Nur Aimin Mohd Noor, 31, pada waktu, tempat dan tarikh sama yang didakwa mengikut Seksyen 323 Kanun Keseksaan yang membawa hukuman penjara maksimum setahun atau denda sehingga RM2,000 atau kedua-keduanya.

Bagi pertuduhan khianat, mahkamah menjatuhkan hukuman denda RM2,000 atau penjara sebulan manakala pertuduhan mencederakan Ammar Alfian didenda RM1,500 atau penjara sebulan.
Terdahulu Timbalan Pendakwa Raya Hanis Anisha Jamilludin memohon hukuman setimpal berbentuk pengajaran agar tertuduh tidak mengulangi kesalahan sama di masa akan datang.
“Tertuduh sepatutnya menunjukkan contoh yang baik kepada orang awam memandangkan dia seorang artis yang dikenali ramai,” katanya.
Bagaimanapun peguam Muhammad Rhastdan Abdul Wahab, yang mewakili Ammar Alfian memohon hukuman ringan atas alasan ini merupakan kesalahan pertama anak guamnya dan kerugian yang dialami hanya  sekitar RM700.
Menurut peguam itu, dalam kejadian tersebut mangsa hanya mengalami kecederaan ringan dan tertuduh telah memberikan kerjasama yang baik kepada pihak polis sepanjang siasatan.- K! ONLINE.


Ahli gabungan desak Pafa adakan pemilihan
Oleh KOSMO!

1 November 2021, 9:30 pm
Oleh AZIZAN HASHIM
SEBANYAK 12 daripada 18 ahli gabungan Persatuan Bola Sepak Perak (Pafa) mendesak supaya persatuan itu mengadakan kongres luar biasa bagi pemilihan Presiden dan Timbalan Presiden.
Ahli gabungan terbabit adalah Perak Tengah, Tapah, Kampar, Gerik, Lenggong, Hulu Perak, Kampung Gajah, Ipoh, Larut Matang & Selama, Hilir Perak dan Persatuan Bola Sepak Melayu Perak.
Menurut Exco Pafa, Reduan Amir Hamzah, tindakan ahli gabungan itu dilakukan kerana merasakan perjalanan persatuan itu sudah menyimpang dari perlembagaan.
“Mereka mahu letakkan kembali Pafa di atas landasan yang betul. Pafa kini ibarat kapal tanpa nahkoda.Justeru, perlu dilantik penimpin yang betul.
“Tiada dalam perlembagaan istilah Pemangku Presiden selepas Presiden meletakkan jawatan. Naib Presiden hanya mengendalikan mesyuarat tanpa sebarang kuasa termasuk memecat atau melantik seorang ke satu-satu jawatan,” katanya.

Menurut Reduan yang juga Timbalan Presiden Persatuan Bola Sepak Lenggong, ahli gabungan sudah menghantar surat kepada Pafa dan Pesuruhjaya Sukan Malaysia dan sedang menunggu maklum balas dari yang terbabit.
Katanya, berdasarkan perlembagaan jika lebih dari separuh ahli gabungan membuat gesaan, Pafa mempunyai 30 hari untuk mengadakan mesyuarat agung luar biasa itu.
Menurut Reduan, seandainya tiga Naib Presiden yang menggepalai Pafa ketika ini gagal mengadakan mesyuarat itu, maka kumpulan yang menuntut mempunyai hak menganjurkannya.
Pafa tidak mempunyai Presiden dan Timbalan Presiden sejak Datuk Seri Ahmad Faizal Azumu dan Datuk Adly Shah Ahmad Tah melepaskan jawatan masing-masing pada November 2010.
Berikutan itu Pafa ketika ini dipimpin oleh Naib Presiden (NP) 1, Datuk Mohamad Yadzan Mohamad serta NP II, Abdul Aziz Yeop Jamaluddin dan NP III, Datuk G Irudianathan.
Ahli gabungan turut mendakwa perjalanan Perak FC terjejas dan di selubungi pelbagai kontroversi hingga menyebabkan Perak tersingkir ke Liga Perdana tahun hadapan ekoran masalah kepimpinan yang dihadapi. – K! ONLINE


Musim tengkujuh seluruh negara dijangka bermula Rabu ini
Oleh AHMAD SHAHERMAN SHAMSURI

1 November 2021, 8:18 pm
PETALING JAYA – Permulaan musim tengkujuh atau Monsun Timur Laut bagi seluruh negara dijangka akan bermula Rabu ini sehingga Mac tahun depan.
Ketua Pengarah Jabatan Meteorologi Malaysia (MetMalaysia), Muhammad Helmi Abdullah berkata, sepanjang tempoh itu sebanyak empat hingga enam episod hujan lebat akan berlaku.
Menurut beliau, semasa fasa awal tempoh Monsun Timur Laut ini iaitu November hingga awal Januari depan, episod hujan lebat akan berlaku di Kelantan, Terengganu, Pahang dan Johor.
“Manakala bermula awal Januari hingga Februari depan, episod hujan lebat akan lebih tertumpu di Sarawak dan Sabah.
“Mulai hujung Januari hingga Mac 2022 pula, dijangka cuaca agak kering di Perlis, Kedah, Pulau Pinang dan Kelantan,”katanya dalam satu kenyataan di sini hari ini.
Mengulas lanjut, Muhammad Helmi berkata, kebanyakan tempat di negara ini dijangka menerima hujan pada paras purata sepanjang musim Monsun Timur Laut kali ini.

Jelas beliau, hujan lebat berterusan untuk tempoh beberapa hari juga boleh mengakibatkan kejadian banjir di beberapa kawasan berkedudukan rendah dan kawasan kerap banjir.
“Sekiranya hujan lebat berlaku serentak dengan kejadian air pasang besar dan luruan ribut, risiko kejadian banjir boleh menjadi lebih buruk.
“Selain itu, tiupan angin Timur Laut secara berterusan dan kencang boleh menyebabkan laut bergelora dan ombak besar di perairan Laut China Selatan, manakala kawasan pantai negeri yang mengadap perairan ini juga dijangka mengalami risiko kenaikan paras laut,” katanya.
Tambah beliau, orang ramai dinasihatkan agar bersiap sedia menghadapi musim tengkujuh dan sentiasa peka dengan amaran hujan lebat serta angin kencang dan laut bergelora yang dikeluarkan oleh Jabatan Meteorologi Malaysia melalui laman web rasmi Jabatan, aplikasi mobil myCuaca dan laman media sosial rasmi Jabatan.
“Orang ramai juga boleh menghubungi talian hotline MET Malaysia 1300 22 1638 bagi sebarang pertanyaan lanjut,” jelasnya.– K! ONLINE.


Melaka United rantai KUFC di Kota Bharu
Oleh YATIMIN ABDULLAH

1 November 2021, 11:35 pm
KOTA BHARU – Kelab Bola Sepak Kelantan United (KUFC) terlepas peluang meraih tiga mata penuh apabila terikat 3-3 pada aksi Kumpulan C, Piala Malaysia di Stadium Sultan Muhammad IV, di sini sebentar tadi.
Manuel Ott muncul wira Melaka United apabila mengikat kedudukan seri pada minit ke-84 sekali gus menyelamat pasukannya daripada tewas di gelanggang lawan.
Kehadiran penyokong buat kali pertama ke stadium musim ini membakar semangat barisan pemain KUFC .
Keputusan seri itu menyaksikan Melaka United terus mengungguli tangga pertama Kumpulan C dengan 10 mata manakala KUFC di tempat tercorot dengan hanya meraih satu mata daripada empat perlawanan. -K! ONLINE.


Bomba dukung 14 pelajar terperangkap banjir
1 November 2021, 11:20 pm
SERDANG – Pasukan bomba mengambil langkah mendukung 14 pelajar yang terperangkap di Sekolah Kebangsaan (SK) Sri Serdang petang tadi selepas kawasan tersebut dinaiki air.
Kesemua mereka dikatakan terperangkap di sekolah berkenaan selepas banjir kilat berlaku ekoran hujan lebat bermula kira-kira pukul 5 petang tadi.
Pengarah Bomba Selangor, Norazam Khamis berkata, anggotanya mendukung pelajar itu ke tempat yang lebih selamat selepas kawasan sekolah dinaiki air.
“Kita menerima maklumat pelajar dan guru terperangkap di sekolah itu pada pukul 7.45 malam.
“Difahamkan lori yang digunakan untuk memindahkan mereka keluar telah terperangkap dalam kesesakan jalan raya.
“Jadi, anggota kita mengambil pendekatan mendukung semua murid termasuk memindahkan keluar 18 guru,” ujarnya sebentar tadi.

Menurutnya, sebaik diselamatkan, kesemua pelajar diserahkan kepada ibu bapa masing-masing.
Jelas beliau, banjir kilat di kawasan berkenaan dilaporkan sudah mulai surut. – K! ONLINE.


Tiga maut motosikal bertembung
Oleh NOR SHAFAWATI YUP

1 November 2021, 10:59 pm
PORT DICKSON – Tiga lelaki maut selepas dua buah motosikal dinaiki mereka bertembung dalam kemalangan di Kilometer 4 Jalan Chuah – Bukit Pelandok di sini malam tadi.
Ketua Polis Daerah Port Dickson, Superitenden Aidi Sham Mohamed berkata, hasil siasatan awal mendapati sebelum kejadian berlaku pada pukul 7 malam tadi dipercayai sebuah motosikal dinaiki seorang lelaki tempatan bergerak dari arah Lukut menghala ke Bukit Pelandok manakala sebuah motosikal lain dinaiki dua lelaki warga Pakistan datang dari arah bertentangan sebelum bertembung secara berhadapan.
“Dalam kemalangan itu, seorang mangsa warga Pakistan, Usman Muhammad, 34, yang merupakan pekerja kontrak dari Lukut di sini meninggal dunia di lokasi kejadian manakala pemboncengnya, Hassan Ahmad, 29, seorang kontraktor meninggal dunia di wad kecemasan Hospital Port Dickson.
“Seorang lagi penunggang motosikal rakyat tempatan, P.Daneshwaran, 22, pekerja kontrak dari Sepang, Selangor juga meninggal dunia di wad kecemasan Hospital Port Dickson,” katanya dalam kenyataan di sini hari ini.
Jelas Aidi Sham, kesemua mangsa meninggal dunia akibat kecederaan parah di bahagian kepala.
“Semua mayat mangsa dihantar ke Hospital Port Dickson bagi proses bedah siasat,” katanya. -K! ONLINE.


Isteri dirantai suami kerana main TikTok
Oleh KOSMO!

1 November 2021, 9:00 pm
JAKARTA – Gara-gara sering bermain TikTok, seorang wanita dirantai oleh suaminya bagi mengelakkannya daripada terus menggunakan aplikasi tersebut, lapor laman berita Suara.com semalam.
Video yang tular itu dikongsikan seorang pengguna dengan nama @ann***.
Dalam video tersebut, si isteri kelihatan sedang duduk di ruang tamu rumahnya dengan keadaan kaki kirinya kelihatan diikat dengan satu rantai panjang.
Menurut keterangan pada video tersebut, wanita itu dipercayai dirantai kerana kerap bermain TikTok.
Malah, anaknya juga dikatakan gembira melihat dirinya dirantai memandangkan tidak perlu lagi melihat ibunya membuat kandungan TikTok.
Netizen yang menonton video tersebut meninggalkan pelbagai pendapat di ruangan komen.

“Ya, memang seharusnya dibuat begitu supaya tidak boleh kemana-mana,” demikian komen seorang netizen.
“Rasakan, disuruh memasak namun memilih untuk bermain TikTok,” komen netizen lain. – AGENSI


Remaja dikhuatiri lemas ketika mandi sungai
Oleh ROSLIZA MOHAMED

1 November 2021, 6:38 pm
TUMPAT – Kegembiraan sekumpulan remaja mandi di sebatang sungai di Kampung Sungai Besar di sini hari ini bertukar tragedi apabila salah seorang daripada mereka dikhuatiri lemas dan gagal dikesan.
Ketua Balai Bomba dan Penyelamat Tumpat, Penolong Penguasa Bomba Wan Baijuri Wan Hassan berkata, siasatan mendapati, mangsa, Ahmad Hilmi Mas Yuri, 19, dipercayai mandi-manda bersama beberapa orang rakannya di sungai itu pada pukul 2 petang tadi.
Menurutnya, mangsa dipercayai penat berenang menuju ke kawasan tepi sungai sebelum terus tenggelam.
“Melihat keadaan itu, rakan mangsa telah menghubungi talian kecemasan untuk meminta bantuan.
“Empat anggota Pasukan Penyelamat Di Air (PPDA) balai bomba Pengkalan Kubor telah melakukan gerakan mencari mangsa di lokasi kejadian,” katanya ketika dihubungi Kosmo! hari ini.
Menurut Wan Baijuri, bomba telah mencari mangsa sejauh 500 meter di bahagian kiri dan kanan sungai berhampiran lokasi mangsa dilaporkan tenggelam.

Tambahnya, pencarian akan dilakukan sehingga pukul 6.30 petang ini dan akan disambung semula pagi esok jika mangsa gagal dikesan hari ini. – K! ONLINE.


Berang kalah pilihan raya, bekas ketua kampung cabut tiang elektrik
Oleh KOSMO!

1 November 2021, 5:39 pm
JAKARTA – Sebuah video yang menunjukkan aksi seorang bekas ketua kampung yang mencabut puluhan tiang elektrik menjadi tular di media sosial, lapor laman berita Suara.com semalam.
Menerusi video yang dimuat naik akaun Instagram @memomedsos, lelaki itu dipercayai berbuat demikian kerana berang apabila kalah dalam pilihan raya ketua kampung di wilayah Jawa Tengah.
“Puluhan tiang elektrik dicabut selepas bekas ketua kampung kalah dalam pilihan raya.
“Penduduk Desa Guwo, Pati, Jawa Tengah dikejutkan dengan perkara itu, dipercayai kerana bekas ketua kampung kalah pada pilihan raya yang diadakan April lalu,” demikian keterangan yang dimuat naik bersama video tersebut.
Berdasarkan video tersebut, kelihatan sebuah lori berwarna kuning yang menggunakan satu alat menyerupai tiang panjang untuk merobohkan tiang elektrik di kampung tersebut.
Netizen yang menonton video tersebut kemudiannya memberikan pelbagai pendapat menerusi ruangan komen.

“Mujur kalah dalam pilihanraya, jika menang? Dia (bekas ketua kampung) sudah ibarat seperti seorang pencuri,” komen seorang netizen.
“Bertenang sahaja kerana masih ada ketua kampung dan tiang elektrik baharu,” komen netizen lain. – AGENSI


Ta Win rangkul kontrak pembekalan RM2.6 bilion
Oleh KOSMO!

1 November 2021, 6:59 pm
PETALING JAYA – Pengeluar produk tembaga bersepadu, Ta Win Holdings Berhad (Ta Win) terus meningkatkan kehadirannya dalam segmen kenderaan elektrik (EV) apabila anak syarikat milik penuhnya, Ta Win Industries (M) Sdn. Bhd. (TWI) memeterai kontrak penjualan dengan POSCO International Corporation (POSCO), yang berpangkalan di Korea Selatan.
Kontrak tersebut bagi pembekalan eksklusif untuk rod dan wayar kuprum serta produk berkaitan tembaga lain melalui POSCO kepada pengeluar kerajang tembaga lain yang berpangkalan di Korea Selatan, termasuk untuk kilang pengeluaran mereka di luar negara.
Ia berkuat kuasa untuk tempoh tiga tahun, dari 1 Januari 2022 hingga 31 Disember 2024.
Ta Win dalam siaran akhbar yang dikeluarkan di sini berkata, TWI turut memeterai memorandum persefahaman dengan POSCO berhubung kuantiti yang akan dihantar, dengan TWI akan membekalkan kira-kira 65,000 tan metrik produk tembaga semasa tempoh kontrak, bermula dengan 10,000 metrik tan pada tahun pertama.
“Untuk tempoh tiga tahun, TWI menjangka bakal menjana hasil agregat sebanyak RM2.6 bilion berdasarkan harga tembaga LME pada kadar dolar Amerika (AS$) 9,440 (RM39,190) setiap tan metrik dan kadar pertukaran mata wang asing AS$1:RM4.15 pada 28 Oktober 2021,” katanya.
Pengarah Urusan Kumpulan Ta Win, Datuk Seri Ngu Tieng Ung berkata, pihaknya berbesar hati untuk mengembangkan lagi kehadiran dalam pasaran EV dengan kontrak pembekalan eksklusif bersama POSCO.

“Dengan memanfaatkan rangkaian POSCO yang luas dalam sektor komponen dan bahan bateri EV, Kumpulan berada pada posisi baik untuk memenuhi permintaan yang semakin meningkat di peringkat global sebagai pembekal rod dan wayar tembaga berkualiti tinggi, yang merupakan bahan mentah untuk kerajang tembaga yang digunakan secara meluas bagi menghasilkan bateri EV,” katanya. – K! ONLINE


Kit ujian kendiri Covid-19 serendah RM6.60
Oleh SITI A'ISYAH SUKAIMI

1 November 2021, 7:14 pm
SEPANG – Orang ramai boleh mendapatkan kit ujian kendiri Covid-19 dengan harga serendah RM6.90 seunit di sesetengah pasar raya terpilih termasuk KK Supermart.
Harga tersebut adalah inisiatif pengusaha pasar raya itu namun, penentuan harga siling baharu belum diumumkan lagi oleh Kementerian Perdagangan Dalam Negeri dan Hal Ehwal Pengguna (KPDNHEP).
Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata, sebelum ini harga runcit maksimum bagi setiap satu set kit ujian kendiri Covid-19 adalah RM19.90 atau melalui harga borong RM16 seunit serta dijual di farmasi.
“Malah, ia juga pernah dijual pada harga RM30 atau lebih sehingga RM40 seunit. Dengan usaha kerajaan, harga siling ditetapkan bagi kit ujian tersebut jadi dengan adanya persaingan, dengan sendiri harga akan turun di peringkat runcit.
“Bagaimanapun, kita akan turunkan (harga siling) ke satu tahap. Buat masa sekarang tak boleh umum kerana kita perlu meneliti secara menyeluruh supaya adil untuk semua pihak,” katanya pada sidang akhbar pelancaran penjualan kit ujian kendiri Covid-19 bawah paras RM10 seunit dan tinjauan pelaksanaan Skim Harga Maksimum Musim Perayaan Deepavali 2021 di Gateway @ KLIA2 di sini hari ini.
Sempena pelancaran penjualan kit ujian kendiri Covid-19 itu juga, KK Supermart menawarkan harga serendah RM6.60 seunit untuk hari ini berbanding harga biasa RM6.90 seunit.

Dalam pada itu, beliau berkata, paras harga siling yang baharu bagi kit ujian kendiri Covid-19 akan diumumkan dalam masa terdekat dan ia ditentukan dengan mengambil kira pelbagai faktor termasuk kepentingan pengguna dan peniaga.
“Ini berikutan ada peniaga yang perlu mengimport kit ujian kendiri tersebut dari negara lain.
“Kita tengok paras (harga siling) boleh letak untuk memastikan pengguna boleh membeli mengikut kehendak dari segi jenama dan kualiti di mana mereka boleh membuat pilihan,” katanya. – K! ONLINE.


Netizen ‘loya’ tonton video mi segera dicampur kopi, pisang
Oleh KOSMO!

1 November 2021, 7:00 pm
JAKARTA – Satu video yang menunjukkan aksi seorang lelaki memasak juadah mi segera dengan cara yang aneh membuatkan netizen berasa loya, lapor laman berita Suara.com.
Video yang dimuat naik pemilik akaun TikTok dengan nama @itfghiyeetygfd12346tgg itu menunjukkan seorang lelaki yang memasak mi segera yang disifatkan sebagai yang paling enak di dunia.
Ketika merebus mi, dia mencampurkan serbuk kopi ke dalam air rebusan sebelum mengeluarkan mi tersebut dan mencampurkan serbuk mi segera itu.
Selepas siap, lelaki itu kemudiannya meletakkan buah pisang ke dalam mi segera itu lalu memakannya.
Netizen yang melihat video tersebut kemudiannya berkongsi pendapat menerusi ruangan komen.
“Saya selaku pencinta mi segera rasa kecewa melihat ini,” komen seorang netizen.

“Saya boleh mengagak bahawa rasa mi ini ‘hancur’, kita bermusuhan,” komen netizen lain. -AGENSI


Doktor pamer pinggan mewah Hermes selepas disindir netizen
Oleh KOSMO!

1 November 2021, 8:00 pm
JAKARTA – Seorang doktor yang kerap berkongsi mengenai kehidupan mewahnya di laman sosial Instagram baru-baru ini menjadi tular selepas disindir netizen, lapor laman berita Suara.com semalam.
Doktor Reza Gladys Prettyani Sari menerusi Instagram @rezagladys baru-baru ini menerima komen berbentuk sindiran daripada seorang pengguna Instagram yang menuduh dia sering menggunakan pinggan yang sama biarpun dirinya kaya-raya.
“Pinggannya asyik yang sama sahaja, tidak pernah ditukar,” demikian komen yang ditulis netizen.
Wanita itu kemudiannya membalas komen tersebut dalam bentuk video. Dia dilihat berada di dapur rumahnya dan mempamerkan koleksi pinggan mewah daripada jenama Hermes yang dimilikinya.
Dalam video itu, dapat dilihat beberapa keping pinggan Hermes yang dimiliki Reza terdiri daripada pelbagai bentuk dan saiz.
“Pinggan Hermes tidak dijual dalam set, ia dijual berasingan,” tulis doktor Reza dalam hantaran itu.

Netizen lain yang menonton video itu kemudian meninggalkan pelbagai komen.
“Pinggan yang saya ada cuma berlogo ayam,” tulis seorang netizen.
“Kalau saya pecahkan pinggan ini, ibu saya pasti mengusir saya dari rumah,” komen netizen lain. – AGENSI


Malaysia bersedia jadi hab RDC Asia Pasifik
Oleh SITI A'ISYAH SUKAIMI

1 November 2021, 6:33 pm
SEPANG – Malaysia bersedia untuk menjadi hab pusat pengedaran serantau (RDC) dan e-dagang logistik untuk Asia Pasifik menerusi pengoperasian hab Cainiao Aeropolis eWTP Malaysia yang sudah dimulakan sejak November tahun lalu.
Cainiao Aeropolis eWTP Malaysia yang dilancarkan secara rasmi oleh Menteri Pengangkutan, Datuk Seri Wee Ka Siong hari ini bakal menjadi pemacu perubahan kepada negara dengan memanfaatkan lokasinya yang strategik di dalam zon kemersial bebas.
Pengarah Urusan Malaysia Airports Holdings Bhd. (MAHB), Datuk Iskandar Mizal Mahmood berkata, e-dagang dilihat semakin berkembang terutama sewaktu pandemik Covid-19 dan ia memainkan peranan dalam peningkatan jumlah kargo.
“Justeru dengan adanya hab Cainiao Aeropolis eWTP Malaysia di Lapangan Terbang Antarabangsa Kuala Lumpur (KLIA), kerajaan bersama Malaysia Airport berjaya meletakkan lapangan terbang ini sebagai RDC e-dagang yang dipelopori oleh kumpulan Alibaba.
“Kami yakin hab eWTP ini akan memenuhi aspirasi Rancangan Malaysia ke-12 sebagai hab yang cekap, manakala penggunaan teknologi digitalnya akan meningkatkan daya saing pengangkutan serta sektor logistik,” katanya pada pelancaran Cainiao Aeropolis eWTP Malaysia di sini hari ini.
Menurut Iskandar Mizal, bagi tempoh sembilan bulan pertama tahun ini, Malaysia Airports merekodkan kira-kira 726,800 tan metrik bagi jumlah keseluruhan operasi kargo, peningkatan 24 peratus berbanding tempoh sama tahun lalu.

“Bagi bulan September tahun ini, keseluruhan rangkaian Malaysia Airports mencatatkan peningkatan 24 peratus bulan ke bulan dengan jumlah keseluruhan kira-kira 86,200 tan metrik.
“Dalam tempoh dua tahun yang lalu, kami telah menerima kehadiran tiga syarikat penerbangan kargo baharu, manakala 10 pemain sedia ada terus merekodkan peningkatan dari segi kekerapan atau penambahan destinasi,” katanya. – K! ONLINE